Khemah terbakar, pelarian Syria larikan diri dari kem Lubnan

BEIRUT, 13 Jamadilawal 1442H, Isnin – Ratusan pelarian Syria melarikan diri dari kem sementara di utara Lubnan selepas khemah mereka terbakar ketika pergaduhan antara pemuda tempatan dan penduduk kem.

Dalam insiden berkenaan, sekurang-kurangnya tiga orang cedera dalam pergaduhan di wilayah Miniyeh berhampiran bandar pesisir Tripoli, kata Badan Berita Nasional milik Lubnan.

Ketegangan antara pelarian dan penduduk meningkat di Lubnan dalam beberapa tahun belakangan ini.

Pekerja kemanusiaan dan ahli politik berkata, mereka didorong oleh perkauman dan kemarahan orang yang menyalahkan pelarian kerana mendapat pekerjaan ketika krisis kewangan.

Lubnan telah menerima lebih dari satu juta pelarian Syria sejak bermulanya perang saudara di negara itu pada 2011.

Mereka telah menjadi sumber tenaga kerja murah yang signifikan untuk sektor pembinaan dan pertanian Lubnan.

Damascus mendesak pihak berkuasa kehakiman dan pasukan keselamatan Lubnan untuk ‘memikul tanggungjawab mereka’ bagi memastikan warganya dilindungi.

Menteri Luar Syria berkata, negara itu kesal dengan pembakaran yang menakutkan penduduknya sehingga menyebabkan kehilangan tempat tinggal.

Jurucakap agensi pelarian Pertubuhan Bangsa-Bangsa Bersatu (PBB), Khaled Kabarra berkata, hampir 400 penduduk yang melarikan diri dari kem pergi ke perkhemahan tertutup lain atau menemui tempat tinggal sementara di sekolah dan hotel yang kosong. – Agensi


Khutbah minta hentikan fitnah terhadap kerajaan, Jais

BANGI, 22 Safar 1445H, Jumaat – Khutbah Jumaat mengingatkan umat Islam supaya jangan sesekali menerima sesuatu perkara tanpa bukti atau sokongan yang kukuh.

Jabatan Agama Islam Selangor (Jais) dalam khutbahnya berkata, setiap berita yang tidak disertakan dengan bukti atau dalil haruslah ditolak oleh setiap umat Islam.

“Sebagai muslim yang beriman, janganlah kita mengikut hawa nafsu dengan menokok tambah berita yang tidak benar. Ini menyebabkan individu dan ummah terjerumus ke dalam lembah kehancuran dan kemusnahan.

“Kita hendaklah menjauhi sikap suka membalas berita bohong dengan berita bohong yang lain dan membalas perkara yang dusta dengan perkara lain yang serupa,” katanya.

Khutbah berkata, sejak akhir-akhir ini, pelbagai fitnah dan cerita palsu yang telah dilemparkan serta disebarkan oleh pihak tertentu terhadap dasar dan tindakan yang diambil oleh pihak kerajaan serta pihak berkuasa agama.

Ini termasuklah, dakwaan kononnya pihak kerajaan dan Majlis Agama Islam Selangor (Mais) menghalang usaha-usaha dakwah apabila peruntukan undang-undang dan keputusan-keputusan Mais mengetatkan syarat keperluan tauliah mengajar di negeri itu.

Begitu juga dalam hal tindakan kerajaan dan pihak Mais serta Jais melaksanakan pemutihan sekolah-sekolah tahfiz swasta dan persendirian dengan mengarahkan pendaftaran bagi tujuan keseragaman kurikulum dengan mengikut fahaman Ahli Sunnah Wal Jamaah.

Katanya, langkah-langkah yang diambil oleh pihak Mais dan Jais bagi menjamin keselamatan tempat tinggal dan tatakelola yang lebih baik serta keselesaan bagi para pelajar ini ditohmah sebagai suatu tindakan mahu menutup sekolah-sekolah agama.

“Tindakan kerajaan membuat penyusunan semula guru Kelas Al-Quran dan Fardhu Ain (KAFA) turut telah digembar-gemburkan sebagai cara kerajaan mahu menutup sekolah-sekolah agama di Selangor.

“Adakah tuduhan-tuduhan liar ini adalah cara yang diajarkan oleh Nabi SAW kepada kita semua?” soalnya.

Dalam hal ini, mimbar menegaskan, supaya segala fitnah serta tohmahan yang dilemparkan kepada kerajaan dan Jais dihentikan.

“Mimbar juga berpesan, sebelum membuat sebarang kenyataan dapatkanlah fakta yang tepat sebelum melontarkan sebarang tohmahan yang tidak berasas kerana dibimbangi perbuatan sebegini akan merisaukan para ibu bapa.

“Ia juga boleh menghakis kepercayaan orang ramai terhadap institusi agama dan pihak berkuasa agama khususnya di Selangor,” katanya.


114 MP tandatangan SD, Ismail Sabri kini Perdana Menteri

KUALA LUMPUR, 11 Muharram 1443H, Jumaat – Yang di-Pertuan Agong berkenan melantik Datuk Seri Ismail Sabri Yaakob sebagai Perdana Menteri Malaysia ke-9.

Dalam satu kenyataan, Datuk Pengelola Bijaya Diraja Istana Negara, Datuk Indera Ahmad Fadil Shamsuddin memaklumkan keputusan itu dibuat selaras dengan Perkara 40(2)(a) dan Perkara 43(2)(a) Perlembagaan Persekutuan.

Beliau berkata, Istana Negara telah menerima pencalonan nama-nama bakal Perdana Menteri daripada 220 Ahli-ahli Dewan Rakyat, masing-masing menerusi surat akuan (statutory declaration) pada 18 Ogos 2021 lalu.

Daripada surat-surat akuan tersebut, seramai 114 Ahli Dewan Rakyat telah mencalonkan Ismail Sabri – jumlah majoriti yang mencukupi untuk membentuk kerajaan.

“Susulan itu, Seri Paduka Baginda telah berkenan menerima menghadap 114 Ahli Dewan Rakyat semalam, 19 Ogos 2021, untuk mengesahkan kepercayaan mereka ke atas ahli Dewan Rakyat yang telah dicalonkan untuk dilantik sebagai Perdana Menteri.

“Sehubungan dengan itu dan selaras dengan Perkara 40(2)(a) dan Perkara 43(2)(a) Perlembagaan Persekutuan, Seri Paduka Baginda telah berkenan melantik Yang Berhormat Datuk Seri Ismail Sabri bin Yaakob sebagai Perdana Menteri Malaysia ke-9,” katanya, hari ini.

Ahmad Fadil berkata, proses seterusnya ialah Istiadat Pengurniaan Suratcara Pelantikan dan Mengangkat serta Menandatangani Sumpah Jawatan sebagai Perdana Menteri yang dijadualkan esok, 21 Ogos 2021 pada jam 2.30 petang, di Istana Negara.

Katanya, Seri Paduka Baginda menzahirkan pandangan dengan pelantikan Perdana Menteri ini, maka kerajaan perlu meneruskan usaha-usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini.

“Seri Paduka Baginda menzahirkan harapan agar dengan pelantikan Perdana Menteri baharu ini, kemelut politik dapat diakhiri dengan segera dan kesemua ahli-ahli Dewan Rakyat dapat mengetepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara.

“Seri Paduka Baginda mengulangi pandangan bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kemurungan ekonomi akibat pandemik COVID-19.

“Ahli-ahli Dewan Rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat,” katanya.

Pada masa sama, Seri Paduka Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab baginda selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-undang.

“Duli-Duli Yang Maha Mulia Raja-Raja Melayu turut menyokong pendirian Seri Paduka Baginda kepada pembentukan kerajaan yang stabil dengan secepat mungkin berikutan peletakan jawatan Perdana Menteri dengan melakukan penelitian dan pemerhatian yang lebih mendalam menerusi surat akuan dan pengesahan melalui sesi menghadap secara fizikal dan maya dengan setiap Ahli Dewan Rakyat.

“Seri Paduka Baginda turut menyeru seluruh rakyat agar terus bertenang dan bersama Baginda mendoakan agar negara sentiasa berada di bawah lindungan Allah SWT, dijauhi daripada sebarang musibah dan wabak COVID-19 dapat dibendung serta diakhiri dengan segera,” katanya.

Terdahulu, Al-Sultan Abdullah Ri’ayatuddin Al-Mustafa Billah Shah berkenan berangkat menghadiri dan mempengerusikan Perbincangan Khas Raja-Raja Melayu di Istana Negara, hari ini.

Sesi perbincangan khas itu berlangsung selama dua jam setengah bermula pada jam 2 petang.

Seri Paduka Baginda telah berkenan mewasalkan kepada Duli-Duli Yang Maha Mulia Raja-Raja Melayu proses pencalonan bakal Perdana Menteri baharu, susulan daripada peletakan jawatan Yang Berhormat Tan Sri Mahiaddin Md Yasin pada 16 Ogos 2021 lalu.

Proses ini adalah lanjutan daripada titah Seri Paduka Baginda semasa sesi menghadap bersama ketua-ketua dan wakil-wakil parti-parti politik utama negara pada 17 Ogos 2021 di mana kesemua 220 Ahli-ahli Dewan Rakyat adalah diminta untuk menyatakan nama seorang ahli Dewan Rakyat yang diberikan kepercayaan oleh Ahli-ahli Dewan Rakyat tersebut untuk menjadi Perdana Menteri menerusi surat akuan.


Polis Pakistan geledah kediaman Imran Khan

LAHORE, 29 Syawal 1444H, Sabtu – Bekas Perdana Menteri Pakistan, Imran Khan menghentikan kempen penentangannya pada hari Jumaat, dan membenarkan pihak polis menggeledah rumahnya atas dakwaan menyembunyikan suspek keganasan protes antikerajaan baru-baru ini.

Imran Khan, yang menghadapi kira-kira 100 kes undang-undang terhadapnya, turut hadir di mahkamah di Lahore untuk mendapatkan perlindungan daripada ditahan atas pelbagai kes keganasan.

Dia juga mengutuk keganasan penyokongnya menyerang harta benda awam dan pemasangan tentera sekali gus menyebabkan sekurang-kurangnya 10 orang terbunuh dalam pertempuran antara penyokongnya dan polis di seluruh negara.

Selepas Imran Khan dibebaskan daripada penahanan minggu lalu dan kembali ke Lahore, pihak polis mengepung rumahnya dengan dakwaan menyembunyikan 30 hingga 40 suspek yang dikaitkan dengan keganasan tempoh hari.

Polis juga mengumumkan mereka menahan enam lagi suspek di kawasan kejiranan Imran didakwa ketika cuba melarikan diri.

Sebelum ini, lapan suspek yang lain turut ditahan di kawasan itu, menjadikan jumlah lebih 7000 suspek di seluruh negara.

Bekas bintang kriket, Imran Khan digulingkan melalui undi tidak percaya di Parlimen tahun lalu dan mendakwa penyingkirannya adalah tidak sah.

Dua penggubal undang-undang Khan dan beberapa ahli politik keluar dari parti berikutan keganasan baru-baru ini dan berkempen menentang kerajaan Sharif. – Agensi


Hujan lebat, angin kencang diramal sebelah petang, malam

BANGI, 26 Rabiulawal 1444H, Ahad – Jabatan Meteorologi Malaysia (MetMalaysia) meramalkan hujan lebat dan angin kencang pada sebelah petang hingga awal malam di kebanyakan negeri di Semenanjung, utara Sarawak, barat Sabah dan Labuan.

Ketua Pengarah MetMalaysia, Muhammad Helmi Abdullah berkata, ramalan itu berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).

“Penumpuan angin yang sedang berlaku di Semenanjung, utara Sarawak dan barat Sabah dijangka berlanjutan sehingga penghujung Oktober ini.

“Keadaan ini berpotensi menyebabkan pembentukan awan ribut petir yang boleh membawa hujan lebat dan angin kencang pada sebelah petang hingga awal malam di kebanyakan negeri di Semenanjung, utara Sarawak, barat Sabah serta Labuan,” katanya dalam siaran di Facebook pada Ahad.

Beliau menasihati orang ramai untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


Bekas Menteri Kewangan Afghanistan kini jadi pemandu Uber di Washington

WASHINGTON, 19 Syaaban 1443H, Selasa – Khalid Payenda yang pernah menyelia dan membentang belanjawan Afghanistan sebanyak AS$6 bilion ketika menjawat jawatan Menteri Kewangan kini menjadi pemandu Uber di Washington, bagi menyara keluarga.

Payenda dalam temubual bersama Washington Post berkata, dia memperoleh pendapatan tidak lebih AS$150 (RM629) dalam tempoh enam jam bekerja.

Malah, bekas pemimpin berusia 40 tahun itu berkata, dia mampu memperoleh bonus sebanyak AS$95 (RM398) sekiranya berjaya melengkapkan 50 laluan dalam tempoh dua hari.

Payenda meletak jawatan sebagai Menteri kewangan di Afghanistan seminggu sebelum mengambil alih pentadbiran, Ogos tahun lalu.

Afghanistan kini berdepan masalah kewangan dan krisis kemanusiaan menyebabkan kebanyakan negara dalam dunia teragak-agak mengikitraf kerajaan Taliban.

Menerusi tweet yang dibuat pada 10 Ogos tahun lalu, Payenda memaklumkan pengunduran sebagai Menteri Kewangan.

Beliau meninggalkan tanah air berikutan ketakutan dirinya menjadi mangsa penahanan kerajaan sebelum membuat keputusan untuk berhijrah ke Amerika Syarikat (AS) bersama keluarga.

Beliau berkata, penghijrahan ke AS adalah perubahan terbesar dalam kehidupan namun bersyukur berada dalam keadaan selamat bersama keluarga. – Agensi


1,500 pelbagai kerja kosong menjadi rebutan di Perak

GERIK, 24 Rejab 1442H, Isnin – Sebanyak 1,500 peluang pekerjaan baharu terdapat di negeri ini untuk diisi mereka yang diberhentikan kerja dan pencari kerja yang terkesan dengan pandemik COVID-19.

Pengerusi Jawatankuasa Pendidikan, Pengajian Tinggi dan Sumber Manusia Perak Ahmad Saidi Mohammad Daud berkata Pusat Aspirasi Anak Perak (Pasak) mendapati kekosongan itu boleh disi oleh mereka yang diberhentikan kerja akibat penutupan kilang dan mereka yang sedang mencari pelbagai pekerjaan.

Katanya, maklumat lanjut boleh didapati di laman sesawang Pasak https://perakpasak.org/ dan peluang itu terbuka dalam pelbagai industri pekerjaan ekoran pandemik COVID-19 hingga berlakunya masalah pengangguran yang tinggi dan penutupan beberapa sektor atau industri.

“Kerajaan negeri memikirkan langkah terbaik dan peluang pekerjaan mesti ada dengan mengadakan program latihan dalam meningkatkan kemahiran kendiri,” katanya selepas masmikan Program Transformasi Pekerja Hotel di Belum Rainforest Resort (BRR) di Banding dekat sini hari ini.

Seramai 42 pekerja BRR menyertai kursus empat hari anjuran Pasak dan Jawatankuasa TVET serta BBR itu dan menurut Ahmad Saidi kursus terbabit bertujuan meningkatkan kemahiran pekerja agar terus berjaya di pasaran pekerjaan.

Jelasnya, kerajaan negeri juga akan mengadakan kursus yang sama selepas ini kepada pekerja industri chalet dan hotel agar terus dilengkapkan dengan kemahiran dan pengalaman menghadapi dunia pekerjaan masing-masing.

Sementara itu Ahmad Saidi berkata beberapa pekerja Silverstone yang akan diberhentikan apabila kilang tayar di Kamunting, Taiping ditutup akan diserapkan di kilang ToyoTires Malaysia (TTM).

Beliau berkata pihak pengurusan Toyo Tires bersetuju untuk menyerapkan pekerja ke kilang tersebut memandangkan kini sesi temu duga sedang giat dijalankan.

Dilaporkan, kilang tayar Silverstone di Kamunting, Taiping akan ditutup pada Jun ini menyebabkan lebih 900 pekerja bakal diberhentikan. – Bernama


Empat pasukan khas tangani banjir Monsun Timur Laut

BANGI, 25 Rabiulakhir 1445H, Khamis – Empat pasukan khas di bawah Kementerian Kesihatan (KKM) akan digerakkan bagi menghadapi bencana banjir susulan Monsun Timur Laut, yang dijangka bermula Sabtu ini.

Ketua Pengarah Kesihatan, Datuk Dr Muhammad Radzi Abu Hassan berkata, empat pasukan tersebut membabitkan Pasukan Perubatan, Pasukan Kesihatan, Pasukan Perkhidmatan Kesihatan Mental dan Sokongan Psikososial (MHPSS) dan Pasukan Rapid Assessment Team (RAT) dan Rapid Response Team (RRT).

“KKM sentiasa bersiap sedia untuk memberi perkhidmatan terbaik bagi meneruskan kesinambungan perkhidmatan kesihatan kepada mangsa banjir dan bagi mencegah penularan penyakit berjangkit.

“Pasukan Perubatan akan berperanan melawat dan memberi rawatan di Pusat Pemindahan Sementara (PPS) manakala Pasukan Kesihatan akan melakukan pemantauan, pencegahan, dan kawalan penyakit serta pemeriksaan persekitaran di PPS.

“Manakala MHPSS pula bagi memberikan dan menyelaraskan perkhidmatan sokongan psikososial kepada mangsa dan petugas dan RAT serta RRT bertanggungjawab membuat penilaian dan memberi respon bagi mencegah dan mengawal kejadian wabak semasa banjir,” katanya menerusi kenyataan, hari ini.

Dr Muhammad Radzi berkata, KKM sentiasa memastikan anggota dan pasukannya sentiasa bersedia bagi menghadapi bencana banjir.

“Keperluan air bersih, logistik, ubatan, peralatan dan komunikasi juga akan diberi perhatian bagi kelangsungan perkhidmatan kesihatan ketika bencana.

“KKM juga akan mengemaskini senarai fasiliti kesihatan berisiko banjir dan fasiliti alternatif untuk beroperasi bagi menjamin kesinambungan perkhidmatan kesihatan semasa banjir,” katanya.

Dalam pada itu, KKM juga akan memastikan golongan berisiko tinggi seperti kes antenatal dan penyakit kronik yang memerlukan rawatan kritikal dikenal pasti dan dipindahkan awal bagi mengelakkan terputus rawatan.

Justeru, beliau menasihatkan orang ramai yang tinggal di kawasan berisiko banjir supaya sentiasa bersedia dan mematuhi arahan pihak berkuasa, terutama keperluan untuk berpindah awal.

Katanya, persediaan berkenaan dilakukan bagi mengelakkan sebarang kesulitan serta mengelak daripada berlakunya kemalangan dan kehilangan jiwa.


Omicron mungkin sudah ada dalam komuniti: KP Kesihatan

BANGI, 20 Jamadilawal 1443H, Sabtu – Ketua Pengarah Kesihatan, Tan Sri Dr Noor Hisham Abdullah menyarankan orang ramai untuk mengambil dos penggalak susulan kebimbangan terhadap penularan varian baharu COVID-19, Omicron.

Ini kerana, beliau berkata, varian yang pertama kali dikesan di Afrika Selatan itu berkemungkinan sudah berada dalam komuniti.

Katanya, sebanyak 62 kes Omicron telah disahkan dengan jujukan genomic penuh, manakala 94 kes lagi telah dikesan namun belum disahkan dan ujian penuh sedang dijalankan.

Serentak itu, Dr Noor Hisham menggesa orang ramai untuk mematuhi prosedur operasi standard (SOP) yang ditetapkan dan amalkan kaedah ‘TRIIS’ walau di mana pun berada.

Untuk makluman, kaedah TRIIS adalah uji, lapor, asing, maklum dan dapatkan rawatan.

Individu yang mengalami gejala jangkitan seperti hidung berair, demam atau batuk perlu segera lakukan ujian pengesanan COVID-19 secara kendiri dan melaporkan keputusan – sama ada negatif, positif atau tidak sah – secepat mungkin di aplikasi MySejahtera.

Lakukan pengasingan kuarantin kendiri dengan segera dan penuh disiplin sekiranya positif COVID-19, selain mematuhi perintah pengawasan dan pemerhatian di rumah (HSO) yang ditetapkan oleh Kementerian Kesihatan (KKM).

Selain itu, pesakit perlu memaklumkan kepada kontak rapat dan ahli keluarga terdekat sekiranya positif, termasuk kepada pihak berkuasa kesihatan atau Pusat Penilaian COVID-19 (CAC) berhampiran sekiranya situasi kesihatan diri semakin merosot ketika kuarantin kendiri di rumah.

Dapatkan rawatan segera di pusat perubatan atau CAC berhampiran sekiranya gejala bertambah teruk seperti kesukaran bernafas atau demam panas.


Kerajaan terus giat usaha perkukuh sentimen pelabur asing

KUALA LUMPUR, 7 Rabiulawal 1444H, Selasa – Kerajaan akan terus menggiatkan usaha untuk mengukuhkan sentimen pelabur asing terhadap Malaysia menerusi pelaksanaan dasar-dasar yang berupaya meningkatkan daya tarikan Malaysia sebagai destinasi pelaburan yang menarik.

Menteri Kewangan Tengku Datuk Seri Zafrul Tengku Abdul Aziz berkata kerajaan telah meningkatkan tumpuan untuk menggalakkan pelaburan ke dalam industri membangun dan melaksanakan rangka kerja Aspirasi Pelaburan Nasional (NIA) untuk menarik pelaburan berkualiti tinggi.

“Risiko berkaitan hutang luar korporat juga kekal terurus,” katanya ketika sesi pertanyaan-pertanyaan menteri semasa persidangan Dewan Rakyat di sini, pada Selasa.

Beliau menjawab soalan Wong Hon Wai (DAP-Bukit Bendera) yang meminta kementerian itu menyatakan langkah-langkah yang diambil oleh kerajaan menerusi Bank Negara Malaysia (BNM) untuk menangani risiko melibatkan pertukaran asing.

Menurut Tengku Zafrul, tiada penyelesaian mudah atau cepat bagi menangani cabaran yang dihadapi oleh nilai ringgit berbanding dolar Amerika Syarikat.

“Namun, BNM telah mengambil langkah-langkah menggunakan instrumen dasar operasi bagi memastikan keadaan yang teratur dalam pasaran pertukaran asing,” katanya.

“Walaupun BNM tidak menyasarkan sebarang paras kadar pertukaran, BNM berusaha agar tidak berlaku perubahan secara drastik atau melampau dalam nilai ringgit bagi membantu perniagaan merancang, serta melaksanakan keputusan perniagaan dan pelaburan dengan lebih baik,” katanya.

Tengku Zafrul menambah BNM turut memastikan institusi perbankan dan syarikat korporat di Malaysia mengambil langkah-langkah kehematan dalam menghadapi risiko pertukaran asing dan melindungi ringgit daripada aktiviti spekulatif.

“Langkah ini dapat mengurangkan risiko perubahan kadar ringgit yang berlebihan,” katanya.

Selain itu, katanya bank pusat juga melaksanakan beberapa inisiatif untuk meningkatkan akses dan menarik pelabur asing dalam pasaran bon domestik, termasuk usaha menambah baik mudah tunai bon pasaran sekunder serta memperkukuh struktur dan mudah tunai pasaran pertukaran asing.

“Jumlah urus niaga pertukaran asing harian tempatan terus meningkat hingga mencapai purata US$13.3 bilion setakat ini, berbanding dengan US$11.3 bilion pada tahun 2021 berikutan aliran pertukaran dua hala,” katanya.

Sementara itu, Tengku Zafrul berkata penerapan agenda Alam Sekitar, Sosial dan Tadbir Urus diutamakan bagi memastikan Malaysia terus berdaya saing di peringkat global. – Bernama


Beban kerja di mahkamah dapat dikurang jika ramai hindari dosa

IPOH, 5 Syaaban 1442H, Jumaat – Beban kerja di mahkamah dapat diringankan jika lebih ramai individu menghindarkan diri daripada melakukan dosa dan kejadian jenayah menurun, titah Sultan Perak Sultan Nazrin Shah hari ini.

Namun, titah baginda, ketika ini ramai individu tidak takut melakukan dosa dengan mereka yang melakukan pelbagai jenayah menjadikan mahkamah sebagai gelanggang untuk menegakkan benang basah serta tergamak untuk terus berbohong walaupun telah melafazkan sumpah untuk bercakap benar di kandang saksi.

“Sering terjadi, ketika dihadapkan ke muka pengadilan, insan yang telah melakukan dosa mencari pelbagai alasan dan menggunakan pelbagai hujah mahu menafikan perbuatan mereka.

“Mereka bersedia membayar fi guaman yang tinggi yang sering kali pula dibiayai daripada wang yang diperoleh melalui sumber jenayah atau hasil daripada perlakuan dosa,” titah baginda pada Majlis Pengurniaan Watikah Pelantikan Hakim-Hakim Syariah Negeri Perak serta Ahli Majlis Agama Islam dan Istiadat Melayu Perak (MAIPk) di Kompleks Islam Darul Ridzuan, di sini.

Titah baginda, realiti yang berlaku hari ini memberi gambaran bahawa masih ramai umat Islam yang belum menghayati ajaran agama itu sepenuhnya.

Perbuatan jenayah tidak dapat dikurangkan melalui penambahan pegawai penguat kuasa, mahkamah dan penjara, namun lebih berkesan ditangani melalui pendekatan menyemaikan nilai-nilai Islam secara berkesan dan dihayati dalam jiwa, titah Sultan Nazrin.

“Perbuatan menipu, mencuri, menyeludup, pecah amanah, rasuah dan lari daripada membayar cukai merupakan antara perlakuan jenayah terhadap organisasi, syarikat atau kerajaan.

“Perlakuan jenayah-jenayah tersebut turut memberi implikasi perlakuan dosa terhadap pemegang kepentingan entiti-entiti berkaitan, sama ada mereka terdiri daripada pemegang saham, pemilik syarikat atau rakyat sesebuah negara,” titah baginda lagi.

Pada majlis itu, baginda berkenan menyampaikan watikah kepada 12 hakim iaitu tiga yang dilantik sebagai Hakim Mahkamah Utama Syariah, tujuh sebagai Hakim Mahkamah Rayuan Syariah, serta masing-masing satu sebagai Hakim Mahkamah Tinggi Syariah dan Ketua Pendaftar Mahkamah Utama Syariah.

Baginda turut berkenan menyampaikan watikah pelantikan kepada Wan Mohammad Afiq Wan Arisfatillah dan Ezatul Farita Rohawi, selaku ahli MAIPk yang juga mewakili belia.

Pelantikan Ezatul Farita juga bermakna MAIPk kini mempunyai tiga ahli wanita.

Sultan Nazrin bertitah buat pertama kali baginda memperkenankan pelantikan dua orang mewakili belia sebagai ahli MAIPk dengan mengambil iktibar daripada pelbagai sumber berhubung peranan penting golongan remaja mencipta sejarah.

“Golongan belia perlu diberikan kepercayaan untuk terlibat secara aktif, berada di barisan hadapan, meremajakan program-program di bawah anjuran Majlis dengan menyuntik dinamisme baharu.

“Golongan remaja wajib didampingi, suara golongan remaja wajib didengari, pandangan golongan remaja wajib difahami, kehadiran golongan remaja wajib diiktiraf,” titah baginda.

Titah Sultan Nazrin, usaha itu bertujuan menjadikan program yang dianjurkan atas nama Islam, lebih relevan sehingga dapat menarik penyertaan lebih ramai remaja untuk berjinak dalam aktiviti di masjid dan program atas nama Islam. – Bernama


Vernakular: Malang! Apa nak jadi dengan pemimpin Melayu

BANGI, 7 Muharram 1442H, Rabu – Cadangan menghapuskan sekolah vernakular bukan isu perkauman, tetapi agenda perpaduan nasional, kata Presiden Ikatan Muslimin Malaysia (ISMA), Haji Aminuddin Yahaya.

Beliau berkata, Kementerian Perpaduan Negara yang merancang ke arah agenda berkenaan, sepatutnya lebih mudah memahami berbanding menyatakan pendirian yang sebaliknya.

Kecewa dengan jaminan Menteri Perpaduan, Datuk Halimah Sadique, Haji Aminuddin berkata, banyak kajian yang membuktikan bahawa aliran vernakular dalam sistem pendidikan negara adalah tidak baik kepada perpaduan nasional.

“Apalah nak jadi dengan pemimpin Melayu kita. Seperti sudah jatuh ditimpa tangga. Aduhai, sedih sungguh melihat pemimpin Melayuku.

“Manakah ahli-ahli politik yang dahulunya sama-sama melaungkan agenda mahu sekolah satu aliran selama ini?,” soalnya dalam kenyataan, hari ini.

Sebelum ini, Halimah memberi jaminan kerajaan tidak akan mengubah sistem pendidikan negara dengan memansuhkan sekolah vernakular, demi mewujudkan perpaduan dalam kalangan masyarakat.

Beliau berkata, usaha memupuk perpaduan negara dalam masyarakat majmuk di Malaysia berupaya dirintis menerusi kaedah lain.

Mengulas perkara itu, Haji Aminuddin mempersoalkan apakah pendirian kementerian dipengaruhi oleh timbalan menterinya.

“Saya tidak pasti, apakah pendirian Kementerian Perpaduan ini dipengaruhi kuat oleh timbalan menterinya dari MCA, Ti Lian Ker yang banyak kontroversi melibatkan pendiriannya terhadap perundangan Islam, sekolah vernakular dan sebagainya.

“Tetapi, jika ini pendirian dari lubuk hari menteri sendiri, maka ianya sangatlah malang,” katanya.

Beliau mengingatkan kerajaan supaya tidak mengetepikan masa depan anak bangsa dan negara, hanya kerana untung rugi politik parti masing-masing.

“Saya pasti pihak kerajaan sedar akan perkara ini kerana ianya telah banyak dibentangkan kepada kementerian-kementerian berkaitan.

“Janganlah hanya kerana perkiraan untung rugi politik parti masing-masing, kita sanggup melangkaui perkiraan masa depan anak bangsa dan negara. Tolonglah, saya merayu,” katanya.


Naikkan elaun warden asrama langkah jangka pendek: iGuru

Oleh Siti Hafidah Abd Ghaffar

BANGI, 24 Zulkaedah 1443H, Jumaat – Meskipun menyambut baik pengumuman kerajaan menaikkan kadar elaun warden di sekolah berasrama, Ikatan Guru-Guru Muslim Malaysia (iGuru) melihat langkah itu hanyalah bersifat jangka pendek setelah 25 tahun tidak disemak.

Presidennya, Ustaz Mohd Azizee Hasan berpandangan bahawa terdapat aspek lain yang perlu diberi perhatian supaya isu beban tugas warden dapat diselesaikan untuk jangka panjang.

Justeru, beliau mengulangi beberapa saranan iGuru sebelum ini untuk diberi perhatian oleh Kementerian Pendidikan (KPM), antaranya cadangan mewujudkan perjawatan warden sepenuh masa yang bukan dalam kalangan guru.

“Antara lainnya juga adalah mengurangkan beban tugas guru warden dengan mewujudkan guru warden seperti guru pusat sumber dan tidak dibebankan dengan bebanan akademik.

“Mengkaji juga nisbah warden dengan murid iaitu dengan mengecilkan nisbah warden dari sedia ada iaitu 1:50 murid kepada seorang warden dengan 40 murid,” katanya kepada Ismaweb.net, hari ini.

Ustaz Mohd Azizee berkata, langkah itu diharap dapat meningkatkan kualiti kerja guru warden dan meringankan beban yang ditanggung.

“Satu hakikat yang perit ialah guru warden berdepan dan terdedah dengan tindakan saman ibu bapa jika berlaku sesuatu di asrama.

“KPM perlu memastikan kebajikan guru warden terbela dan terjaga bukan sahaja dari imbuhan material semata-mata tetapi juga dari sudut peruntukan undang-undang dengan menggubal akta keguruan yang dapat menjamin nasib para guru,” katanya.

Bagaimanapun, iGuru mengucapkan terima kasih dan merakamkan penghargaan atas keprihatinan KPM menaikkan sebanyak RM60 elaun berkenaan.

“Kenaikan ini diharapkan dapat memberikan suntikan dan motivasi kepada para warden untuk bekerja dengan lebih gigih dan berdedikasi.

“Ia juga sebagai tanda pihak KPM mendengar suara akar umbi kesatuan-kesatuan guru,” katanya.

Terdahulu, Menteri Kanan Pendidikan Datuk Mohd Radzi Md Jidin mengumumkan kadar elaun warden di sekolah berasrama bawah KPM, akan dinaikkan sebanyak 25 peratus mulai 1 Ogos depan, selepas kali terakhir ia disemak pada 1997.

Dengan kenaikan itu nanti, kadar baharu elaun ketua warden ialah RM350 sebulan, manakala warden pula RM300.

Pautan berkaitan;


‘Penceroboh tanah Raub kawal di setiap penjuru macam mereka punya’

BANGI, 23 Jamadilawal 1442H, Khamis – Penceroboh tanah kerajaan negeri Pahang di daerah Raub didakwa mengawal ketat setiap penjuru kawasan diceroboh termasuk sekitar simpang masuk.

Perkara berkenaan didedahkan Pertubuhan Pembela-Pembela Islam Malaysia (PEMBELA) selepas meninjau kawasan yang dijadikan kebun durian Musang King secara haram itu.

“Melihat keadaan di sini memang menyakitkan hati kerana setiap penjuru kawasan termasuk di setiap simpang masuk sekitar kawasan tersebut dikawal ketat oleh puak-puak penceroboh tersebut.

“Gaya mereka mengendap-ngendap dan mengambil gambar secara sembunyi di setiap sudut tidak ubah seperti kita masuk menceroboh kawasan mereka pula, padahal kita lalu di luar sahaja, jalan raya tempat awam,” katanya dalam satu kenyataan, hari ini.

Terdahulu, Naib Pengerusi PEMBELA, Ustaz Masrizi Sat, PEMBELA Pahang serta pimpinan veteran tentera negeri ke lokasi tanah yang diceroboh di Raub buat pertama kali setelah penceroboh mendapat kebenaran untuk terus ‘menduduki’ tanah itu oleh Mahkamah Rayuan.

Selasa lepas, Mahkamah Rayuan membenarkan permohonan 204 pekebun durian Musang King di sekitar Raub supaya menangguhkan notis arahan pengosongan tanah yang dikeluarkan oleh kerajaan negeri Pahang sehingga rayuan mereka diselesaikan.

Panel tiga hakim dianggotai Datuk Yaacob Md Sam, S. Nantha Balan dan Datuk M.Gunalan membuat keputusan tersebut pada prosiding yang dijalankan menerusi aplikasi zoom.

Menurut peguam Siew Choon Jern yang mewakili semua plaintif itu, Mahkamah Rayuan membenarkan permohonan untuk menangguhkan semua prosiding berhubung notis pengosongan sementara menunggu rayuan selesai terhadap keputusan Mahkamah Tinggi menolak kebenaran untuk semakan kehakiman.

Sementara itu, PEMBELA kesal apabila pihak berkuasa seolah-olah tiada keupayaan untuk bertindak berhubung masalah yang dihadapi.

“Malang sungguh nasib kerajaan negeri Pahang, Jabatan Perhutanan dan penguat kuasa yang lain dibuli sebegini seperti tiada upaya padahal berkuasa. Sangat sedih dan mengecewakan.

“Anak kecil main api hanya tinggal lagu yang didendangkan dalam mesyuarat-mesyuarat agung sahaja nampaknya.

“Namun, kita akan sedaya upaya memikirkan cara untuk terus lawan di atas platform undang-undang sehingga maruah kita terutamanya rakyat Pahang ditebus kembali,” katanya.


1,369 petugas kesihatan dijangkiti COVID-19 sejak setahun lalu

PUTRAJAYA, 15 Syawal 1442H, Khamis – Seramai 870 petugas kesihatan dijangkiti wabak COVID-19, kata Menteri Kesihatan Datuk Seri Dr Adham Baba.

Perkara itu dikesan selepas mereka mendapat dos vaksin menerusi fasa pertama Program Imunisas COVID-19 Kebangsaan (PICK) bermula akhir Februari lalu hingga April.

Ketika ini, katanya, seramai 1,369 petugas kesihatan dijangkiti wabak itu sejak setahun lalu.

“Seramai 219 petugas kesihatan dijangkiti COVID-19 selepas mendapat satu dos vaksin atau 16 peratus daripada keseluruhan petugas yang dijangkiti,” katanya seperti dilapor Berita Harian.

Dr Adham berkata, bagi petugas yang sudah mendapat dua dos vaksin, seramai 651 dikesan dijangkiti COVID-19 manakala 499 lagi dijangkiti sebelum mereka mendapatkan pelalian.


Terengganu benarkan solat Jumaat, solat sunat Aidiladha, ibadah korban dan akikah

KUALA TERENGGANU, 20 Zulkaedah 1442H, Khamis – Bermula esok, Terengganu membenarkan solat Jumaat di masjid serta surau dengan bilangan jemaah seramai 40 orang sahaja.

Yang Dipertua Majlis Agama Islam dan Adat Melayu Terengganu (MAIDAM), Datuk Osman Muda berkata, jumlah itu tidak termasuk pegawai dan ahli jawatankuasa masjid dan surau tersebut.

“Kebenaran ini diberi setelah mendapat perkenan Sultan Terengganu, Sultan Mizan Zainal Abidin berdasarkan situasi semasa COVID-19 namun mestilah mematuhi prosedur operasi standard (SOP) yang ditetapkan.

“Begitu juga dengan solat sunat Aidiladha tidak lama lagi, syaratnya sama seperti pelaksanaan solat Jumaat. Kesemua 40 jemaahnya mestilah lelaki, ahli kariah yang bermastautin kecuali individu yang mendapat kebenaran khas dari Pesuruhjaya Hal Ehwal Agama Terengganu,” katanya dalam satu kenyataan hari ini.

Bagi solat fardhu secara berjemaah di masjid dan surau pula, masih kekal hanya 12 orang dibenarkan.

Selain itu, semua aktiviti keagamaan di masjid dan surau masih tidak dibenarkan kecuali mendapat kebenaran MAIDAM.

Dalam pada itu, Osman berkata, pelaksanaan ibadah korban dan akikah adalah dibenarkan sama ada di rumah penyembelihan Jabatan Perkhidmatan Veteriner Terengganu (JPV) atau rumah penyembelihan ruminan swasta yang dilesenkan JPV, perkarangan masjid, surau dan di kawasan lapang seperti padang dengan kebenaran Jabatan Hal Ehwal Agama Terengganu.

“Jumlah haiwan korban dihadkan kepada lima ekor haiwan sahaja sehari di sesuatu kawasan kecuali di rumah penyembelihan yang dibenarkan.

“Jumlah petugas hendaklah tidak melebihi 10 orang dan kesihatan mereka memuaskan. Aktiviti korban dan akikah perlu membuat permohonan dengan mengisi borang yang disediakan oleh JHEAT,” katanya.

Bagi kawasan yang dikenakan Perintah Kawalan Pergerakan Diperketatkan (PKPD) pula, solat Jumaat, solat sunat Aidiladha dan pelaksanaan ibadat korban adalah tidak dibenarkan.

Begitu juga dengan mana-mana masjid atau surau yang dikenakan arahan penutupan di bawah Seksyen 18 (1) (d) Akta Pencegahan Dan Pengawalan Penyakit Berjangkit 1988 (Akta 342), sebarang aktiviti adalah tidak dibenarkan sepanjang tempoh penutupan, katanya. – Bernama


‘Sudahlah menipu, dia juga terpaling hipokrit lawan rasuah’

BANGI, 13 Muharram 1445H, Isnin – “Sudahlah menipu, dialah juga terpaling hipokrit dalam bab lawan rasuah.”

Demikian sindir Ahli Parlimen Machang, Wan Ahmad Fayhsal Wan Ahmad Kamal, merujuk kepada Timbalan Perdana Menteri yang didakwa menawarkan unsur ‘sogokan’ dalam ucapannya di Terengganu, baru-baru ini.

Sehari sebelum penamaan calon Pilihan Raya Negeri (PRN), Datuk Seri Ahmad Zahid Hamidi yang juga Presiden UMNO, meluluskan RM250,000 kepada Majlis Belia Terengganu, selain RM200,000 bagi kelab bermotosikal di negeri itu.

Beliau turut mengumumkan pemberian geran membabitkan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Ahmad Zahid dilaporkan berkata, jumlah itu mungkin bertambah bergantung kepada prestasi golongan itu pada PRN, 12 Ogos ini.

Ahmad Fayhsal menegaskan, kenyataan Ahmad Zahid di Terengganu jelas adalah satu bentuk sogokan kepada pengundi.

Beliau yang juga Ketua Angkatan Bersatu Anak Muda (Armada) turut mengecam tindakan pihak tertentu yang menyokong kenyataan Presiden UMNO itu.

“Paling kelakar ramai pula penyokong Pakatan Harapan-DAP mempertahankan perkara jelik ini. Bak kata Ahli Parlimen Hulu Langat ikut suka hatilah, ini kerajaan kami!” katanya dalam kenyatan di Facebook beliau hari ini.

Sebelum ini, Suruhanjaya Pencegahan Rasuah Malaysia (SPRM) menyifatkan tindakan pemberian geran bernilai RM350,000 oleh kerajaan kepada belia Terengganu adalah tidak menyalahi undang-undang atau berunsur rasuah.

Ketua Pesuruhjaya SPRM, Tan Sri Azam Baki berkata, sebagai sebuah kerajaan pemerintah, ia berhak untuk memberi inisiatif yang difikirkan wajar kepada rakyat.

Menurutnya, beliau berasakan tiada isu boleh dikaitkan dengan pemberian geran berkenaan kerana ia adalah satu inisiatif daripada kerajaan.

Semalam, Perdana Menteri, Datuk Seri Anwar Ibrahim turut menegaskan pengumuman sejumlah peruntukan tiada kaitan dengan PRN.

Pautan berkaitan;


Bayar saman PDRM di ATM Maybank

KUALA LUMPUR, 8 Jamadilawal 1443H, Isnin – Pembayaran kompaun saman trafik dengan tawaran diskaun hingga 80 peratus boleh dilakukan menggunakan mesin pengeluaran wang automatik (ATM) Maybank.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, selain ATM, pesalah trafik juga boleh membayar saman itu di Pejabat Pos.

Di samping itu, Ibu Pejabat Polis Kontinjen (IPK) dan Ibu Pejabat Polis Daerah (IPD) seluruh negara, selain melalui portal dan aplikasi mudah alih MyBayar Saman juga boleh menjadi medium pembayaran saman.

BH Online melaporkan, pembayaran saman bagaimanapun tidak boleh dilakukan menerusi sistem dalam talian Maybank.

Semalam, Ketua Polis Negara, Tan Sri Acryl Sani Abdullah Sani mengumumkan tempoh diskaun untuk bayaran kompaun saman trafik yang dijadualkan berakhir tengah malam tadi dilanjutkan hingga 31 Disember ini.


Bennett mahu gandakan penduduk haram Yahudi di Bukit Golan

TEL AVIV, 22 Jamadilawal 1443H, Isnin – Perdana Menteri Israel, Naftali Bennett mengumumkan bahawa negara haram itu berhasrat untuk menggandakan bilangan penduduk Yahudi di Bukit Golan yang diduduki.

“Inilah detik kita. Ini adalah saat di Bukit Golan,” kata Bennett pada mesyuarat khas Kabinet di Bukit Golan, semalam.

“Selepas bertahun-tahun yang panjang dan statik dari segi skop penyelesaian, matlamat kami hari ini adalah untuk menggandakan penempatan di Bukit Golan,” dakwanya.

Rancangan itu bakal membelanjakan lebih AS$300 juta bagi menggandakan jumlah penduduk haram Yahudi di Bukit Golan, 40 tahun selepas wilayah itu dirampas rejim Zionis dari Syria.

Israel menawan Bukit Golan dari Syria dalam perang Timur Tengah 1967 dan menggabungkannya pada 1981. Sebilangan besar masyarakat antarabangsa menganggap tindakan itu menyalahi undang-undang mengikut undang-undang antarabangsa.

Kira-kira 25,000 penduduk haram Israel tinggal di Bukit Golan, bersama-sama dengan kira-kira 23,000 komuniti Druze, yang kekal di tanah itu selepas dirampas oleh Israel.

Amerika Syarikat adalah negara pertama yang mengiktiraf kedaulatan Israel ke atas wilayah itu.

Bennett berkata, perang di Syria menjadikan idea kawalan Israel ke atas wilayah itu lebih diterima oleh sekutu antarabangsanya.

Israel telah lama berhujah kononnya kawasan yang penting secara strategik itu, telah digabungkan sepenuhnya ke dalam Israel sejak ia ditawan dari Syria – dan kawalan ke atas dataran strategik itu diperlukan sebagai perlindungan daripada Iran dan sekutunya di Syria.

Bennett, yang mengetuai gabungan lapan parti yang berbeza ideologi, memerlukan kelulusan Kabinet sebelum rancangan boleh bergerak ke hadapan.

Bagaimanapun, mesyuarat Ahad ditangguhkan buat sementara waktu selepas anak perempuan Perdana Menteri berusia 14 tahun disahkan positif COVID-19, menyebabkan Bennett diasingkan, tetapi undian mengenai rancangan itu masih dinantikan. – Agensi


‘Anggaplah Tol Rahmah sebagai duit raya’

KUCHING, 28 Ramadan 1444H, Rabu – Kerajaan menanggung kira-kira RM93 juta bagi pemberian Tol RAHMAH percuma kepada pengguna lebuh raya selama empat hari yang bermula hari ini, kata Timbalan Menteri Kewangan I, Datuk Seri Ahmad Maslan.

Beliau berkata, pemberian tol percuma pada hari ini hingga 21 April (Jumaat) dan juga pada 24 April (Isnin) membabitkan 33 lebuh raya utama negara adalah satu daripada aspirasi MADANI untuk mengurangkan beban kos sara hidup rakyat.

Menurut Ahmad jumlah itu adalah anggaran awal oleh Pejabat Belanjawan Negara untuk dibayar kepada konsesi yang terlibat.

“Anggaplah itu (pemberian Tol RAHMAH) sebagai duit raya, ini sebahagian daripada duit rakyat juga yang kita berikan semula kepada rakyat bagi memberikan peluang kepada pengguna lebuh raya balik ke kampung halaman atau menziarahi keluarga sempena Aidilfitri,” katanya.

Beliau berkata demikian selepas menghadiri program Penyerahan Sumbangan 2023 yang turut dihadiri Pengarah Lembaga Hasil Dalam Negeri (LHDN) Sarawak Vijayen Nagalingham di sini hari ini.

Dalam perkembangan lain, Ahmad berkata, hasil kutipan cukai LHDN di Sarawak tahun lepas mencatatkan sebanyak RM6.6 bilion.

“Tahun ini kita sasarkan hasil kutipan cukai sebanyak RM6.8 bilion, saya harap rakyat Sarawak yang layak membayar cukai masing-masing, sekiranya mengalami masalah boleh membuat pengakuan sukarela dari 1 Jun hingga 31 Mei tahun depan dan membuat rundingan dengan pegawai hasil untuk pembayaran,” katanya.

Pada majlis itu, sejumlah 30 asnaf yang layak dari kawasan Petra Jaya menerima sumbangan berbentuk bakul makanan dan wang tunai sejumlah RM150 seorang.

Bantuan itu adalah hasil daripada kutipan ikhlas pegawai daripada Kesatuan dan Kelab HASiL Sarawak dalam usaha membantu golongan yang memerlukan sempena sambutan Aidilfitri.- Bernama


Golongan liberal ekstrem, tuntutan bercanggah Perlembagaan

BANGI, 4 Rabiulawal 1442H, Rabu – Tidak dinafikan bahawa golongan liberal sebenarnya ekstremis cuma kelebihan mereka adalah pandai bermain di media, dakwa Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni.

Beliau berkata, sejarah golongan berkenaan adalah ekstrem bahkan realiti pada hari ini pun mereka bergerak secara ekstrem.

Katanya, golongan liberal jangan sesekali lupa bahawa mereka pernah menuntut pelbagai tuntutan yang sebenarnya bercanggah dengan Perlembagaan.

“Sebagai contoh jika kita mahu simpulkan tuntutan mereka adalah COMANGO. Tuntutan COMANGO sebenarnya merupakan himpunan segala tuntutan liberal sama ada tuntutan lama atau yang baru, sekarang pun sebenarnya diulang balik apa yang ada di dalam COMANGO.

“Dan kebanyakan yang dituntut dalam COMANGO adalah satu yang bertentangan dengan Perlembagaan.

“Jadi apa-apa tuntutan mereka bertentangan Perlembagaan, kenapa kita tak anggap itu sebagai ekstrem sedangkan ia ekstrem,” katanya menerusi webinar Tauhid Sejahtera: Ancaman Liberalisme, Apakah Peranan Kita? hari ini.

Mengulas lanjut, beliau berkata, pihak berkenaan melakukan satu tindakan ekstrem lagi apabila mereka ke luar negara berjumpa dengan duta serta pemimpin negara luar dan mereka mempromosikan cerita palsu berkenaan negara ini.

Jelasnya, tindakan itu supaya negara luar menyokong dan menekan kerajaan untuk menerima tuntutan COMANGO ini.

“Adakah itu bukan tindakan ekstrem? Itu adalah tindakan cukup ekstrem.

“Mereka menipu dan penipuan itu adalah satu fitnah yang kita kena uar-uarkan. Kita sebagai orang Islam juga perlu fahamkan masyarakat bahawa itulah esktrem,” katanya.

Pada perkembangan sama, Ustaz Muhammad Fauzi turut memberi contoh mengenai tuntutan ekstrem golongan liberal berhubung pilihan raya negara ini.

“Mereka nak pilihan raya yang bersih, demokrasi yang tulen, caranya buat demokrasi Bersih.

“Beberapa kali demokrasi Bersih dan berapa banyak yang tak berapa bersih. Adakah itu bukan ekstrem? Itulah ekstrem,” katanya.


Malaysia antara negara bakal terima sumbangan vaksin dari AS

KUALA LUMPUR, 24 Syawal 1442H, Sabtu – Amerika Syarikat (AS) merancang untuk menyumbang sebanyak tujuh juta dos vaksin COVID-19 kepada negara-negara di Asia termasuk Malaysia, kata kerajaan AS.

Dalam kenyataan yang dikeluarkan oleh White House semalam, kerajaan AS mengatakan ia merancang untuk berkongsi sekurang-kurangnya 80 juta dos vaksin COVID-19 secara global pada akhir bulan Jun, dengan kumpulan pertama melibatkan 25 juta dos.

Katanya, hampir 19 juta atau sekurang-kurangnya 75 peratus daripada 25 juta dos vaksin awal itu akan disumbangkan melalui program perkongsian vaksin global yang disokong Pertubuhan Bangsa-Bangsa Bersatu (PBB) dikenali sebagai COVAX.

Peruntukan yang dirancang oleh AS untuk perkongsisn hampir 19 juta dos vaksin itu akan merangkumi kira-kira tujuh juta dos untuk Asia, iaitu ke Malaysia, India, Nepal, Bangladesh, Pakistan, Sri Lanka, Afghanistan, Maldives, Filipina, Vietnam, Indonesia, Thailand, Laos, Papua New Guinea, Taiwan dan Kepulauan Pasifik.

Manakala sekitar enam juta dos lagi untuk negeri-negeri di Amerika Selatan serta Tengah, dan kira-kira lima juta untuk negara-negara di Afrika yang dipilih bekerjasama dengan Kesatuan Afrika.

Sementara itu, hampir 25 peratus daripada 25 juta dos awal – yang berjumlah kira-kira enam juta – disasarkan diberikan kepada termasuk Mexico, Kanada, Korea Selatan, Tebing Barat dan Gaza, Ukraine, Kosovo, Haiti, Georgia,  Mesir, Jordan, India, Iraq dan Yaman, serta pekerja barisan hadapan PBB.

Pelan peruntukan yang dicadangkan untuk 25 juta dos pertama vaksin COVID-19 yang AS ingin kongsikan dengan dunia ini, akan dilaksanakan mengikut kelulusan undang-undang dan peraturan.

AS mengatakan ia akan bergerak secepat mungkin sambil mematuhi peraturan dan undang-undang AS dan negara tuan rumah, untuk memudahkan pengangkutan vaksin yang selamat dan melintasi sempadan antarabangsa.

Ia juga berkata bahawa proses ini akan ‘memakan waktu’, tetapi Presiden AS telah mengarahkan kerajaannya untuk menggunakan semua usaha untuk melindungi orang ramai daripada virus COVID-19 secepat mungkin. – Agensi


Isu perwakilan import, Isham sangkal dakwaan KJ

BANGI, 21 Jamadilakhir 1444H, Sabtu – Ketua Penerangan UMNO, Isham Jalil menyangkal dakwaan Khairy Jamaluddin kononnya beberapa tanda nama yang dikhaskan untuk perwakilan UMNO pada kerusi dalam Dewan Merdeka ditanggalkan untuk undian usul pada petang ini.

Menerusi hantaran di Facebook, beliau menyifatkan dakwaan bekas Ketua Pemuda UMNO itu bahawa ada perwakilan import akan dibawa masuk untuk mengundi usul jawatan Presiden dan Timbalan Presiden tidak dipertandingkan sebagai fitnah.

“Saya ada dalam Dewan Merdeka sekarang, tidak ada perwakilan import seperti dituduh atau difitnah KJ.

“KJ pastinya tahu, setiap perwakilan di dalam Dewan Merdeka yang mewakili bahagian masing-masing kenal sesama sendiri yang duduk di barisan kerusi mereka atau siapa yang duduk di sebelah mereka.

“Jika ada orang yang mereka tidak kenal atau tidak sepatutnya berada di situ, mereka akan tahu dan pemeriksa-pemeriksa pas pun akan tahu,” katanya.

Susulan itu, Isham meminta supaya Khairy Jamaluddin masuk sendiri ke dalam Dewan Merdeka dan memeriksa dakwaanya.

“Saya saran dengan segala hormatnya supaya KJ datang sendiri ke Dewan Merdeka sekarang dan tunjuk mana satu perwakilan import yang didakwanya tersebut.

“Jika tidak, saya harap KJ dapat meminta maaf kepada semua perwakilan-perwakilan UMNO di sini kerana telah menuduh mereka diimport.

“Dan perlu minta maaf kepada pemeriksa-pemeriksa pas dan skuad sabil Pemuda kerana telah menfitnah mereka tidak melaksanakan tugas dan tanggungjawab mereka. Fitnah itu lebih teruk dari membunuh,” katanya.


Pakistan wakilkan menteri wanita ke Afghanistan bincang isu sempadan

ISLAMABAD, 4 Jamadilawal 1444H, Selasa – Menteri Wanita Pakistan, Hina Rabbani Khar dijangka membuat kunjungan ke Afghanistan bagi menyelesaikan pertikaian lintasan sempadan antara kedua-dua negara.

Hina Rabbani yang mengetuai delegasi bagi menggantikan Menteri Luar Pakistan, Bilawal Bhutto Zardari akan mengadakan pertemuan dengan menteri-menteri Taliban – yang didominasi kaum lelaki itu – akan membincangkan hubungan dua hala termasuk kerjasama dalam bidang pendidikan, perdagangan dan pelaburan selain perkara-perkara lain berkaitan keselamatan serantau.

“Dalam kunjungan muhibah ini Pakistan akan memberi komitmen dan sokongan berterusan untuk semua usaha yang bertujuan mengukuhkan keamanan dan meningkatkan keamanan di Afghanistan.

“Sebagai negara jiran, Pakistan akan sentiasa memberi solidariti yang kekal kepada Afghanistan khususnya melalui usaha untuk meredakan krisis kemanusiaan.

“Selain mewujudkan peluang sebenar untuk kemakmuran ekonomi kaum lelaki, wanita dan kanak-kanak,” katanya Kementerian Luar Pakistan dalam kenyataan.

Minggu lalu, Pakistan membuka semula lintasan sempadan dengan Afghanistan untuk tujuan perdagangan dan pergerakan perjalan kaki seminggu selepas ditutup berikutan kejadian tembakan sehingga mengakibatkan pengawal keselamatan Pakistan terkorban.

Lintasan sempadan yang dikenali “Bab-e-Dosti’ (pintu persahabatan) yang terletak di sempadan barat daya yang menghubungkan kawasan Wesh di Afghanistan yang terpisah dengan Chaman di Pakistan.

Bagaimanapun, lintasan berkenaan ditutup selepas penyerang tidak dikenali melepaskan tembakan dan membunuh pengawal keselamatan Pakistan yang sedang bertugas.

Dalam kejadian berasingan, pergaduhan di antara kedua-dua negara semakin meningkat disebabkan pertikaian tanah di kawasan Parachinar di daerah suku Kurram di wilayah Khyber Pakhhtunkhwa.

Afghanistan sehingga kini tidak dapat menerima sempadan antara kedua-dua negara sebagai sempadan antarabangsa yang dipanggil Lintasan Durand.

Bagaimanapun, Pakistan menganggap sempadan sepanjang 2,640 kilometer itu sebagai sempadan antarabangsa dengan memasang kawat berduri di sepanjang laluan berkenaan. – Agensi


Jawi benar aktiviti imarah masjid, surau di kawasan PKPB

BANGI, 7 Rejab 1442H, Jumaat – Jabatan Agama Islam Wilayah Persekutuan (Jawi) membenarkan pelaksanaan aktiviti pengimarahan masjid, surau Jumaat dan surau di kawasan Perintah Kawalan Pergerakan Bersyarat (PKPB).

Kebenaran itu diberikan selepas mendapat perkenan Yang di-Pertuan Agong dan berdasarkan perkembangan terkini berkaitan pandemik COVID-19 di negara ini.

Pengarah Jawi, Datuk Mohd Ajib Ismail berkata, aktiviti kuliah Subuh kini dibenarkan di kawasan PKPB di Wilayah Persekutuan, dengan tidak melebihi 30 minit dan penjarakan fizikal 1.5 meter.

“Tazkirah dan zikir munajat selepas solat Maghrib hingga masuk waktu Isyak setiap hari secara berselang-seli dengan menghadkan bilangan jemaah kepada 50 peratus kapasiti dewan solat utama masjid, surau Jumaat dan surau dengan penjarakan fizikal 1.5 meter,” katanya.

Beliau dalam kenyataan berkata, kebenaran turut diberikan untuk majlis akad nikah dengan kehadiran tidak melebihi 30 orang tertakluk kepada keluasan dewan solat utama masjid dengan penjarakan fizikal 1.5 meter.

Masjid dan surau juga dibenarkan mengadakan solat hajat, bacaan Yasin, doa munajat dan tahlil setiap malam Jumaat dengan penjarakan fizikal yang ditetapkan, katanya.

Ini termasuk mengadakan solat hajat selepas Maghrib pada setiap malam dan selepas solat Jumaat dengan penjarakan fizikal 1.5 meter.

“Manakala bilangan jemaah dan lain-lain ketetapan di semua masjid, surau Jumaat dan surau di kawasan PKP masih tertakluk dengan ketetapan yang dilaksanakan sebelum ini dengan perubahan terhadap jumlah kehadiran akad nikah tidak melebihi 30 orang tertakluk kepada keluasan dewan solat utama masjid dengan penjarakan fizikal 1.5 meter.

“Mari kita semua mempertingkatkan amal ibadah serta terus beristiqamah di dalam mengimarahkan masjid dan surau,” katanya.


PBB kutuk serangan maut Russia ke atas Ukraine

WASHINGTON, 20 Rabiulawal 1445H, Jumaat – Setiausaha Agung Pertubuhan Bangsa-Bangsa Bersatu (PBB) mengutuk sekeras-kerasnya serangan di sebuah kedai serbaneka di Ukraine yang mengkibatkan puluhan terkorban.

Jurucakap António Guterres dalam kenyataan berkata, serangan terhadap orang awam dan infrastruktur awam adalah dilarang di bawah undang-undang kemanusiaan antarabangsa dan ia mesti dihentikan segera.

Sementara itu, Presiden Ukraine, Volodymyr Zelenskyy pula berkata, serangan peluru berpandu Russia merupakan serangan pengganas yang disengajakan, demonstratif dan kejam.

“Keganasan ini mesti dihentikan. Semua mereka yang membantu menyokong Russia adalah penjenayah. Mereka yang terus menyokong tindakan Russia semuanya menyokong kejahatan,” katanya.

Zelesnkyy yang kini berada di Sepanyol untuk mengambil bahagian dalam sidang kemuncak keselamatan Eropah pula merayu dalam mesyuarat itu untuk pertahanan kawalan udara bagi menggagalkan serangan Russia.

Sehingga kini, kira-kira 51 orang terbunuh dalam dalam serangan peluru berpandu Russia yang berhampiran Kupiansk, timur Ukraine.

Malah, pegawai menjangkakan jumlah mangsa kemungkinan meningkat lagi. – Agensi


Kelab digantung sementara oleh DBKL tiada lesen hiburan

JELEBU, 13 Zulhijjah 1443H, Rabu – Sebuah kelab di Kuala Lumpur yang digantung sementara operasinya oleh Dewan Bandaraya Kuala Lumpur (DBKL) pada 10 Julai lepas didapati tidak mempunyai lesen hiburan selaras dengan Seksyen 17 Akta Hiburan 1992.

Timbalan Menteri Wilayah Persekutuan Datuk Seri Jalaluddin Alias berkata, pemilik premis tersebut hanya diberikan lesen restoran dan minuman keras tetapi tiada lesen hiburan.

Beliau berkata, setiap premis yang menjalankan perniagaan restoran dan operasi berbentuk hiburan perlu memiliki dua lesen iaitu lesen restoran dan hiburan.

“Pemilik kelab memohon lesen hiburan tetapi tidak diluluskan kerana dalam lesen hiburan terdapat beberapa syarat tertentu dikenakan sebagai contoh laporan bomba, syarat aktiviti hiburan yang hendak diadakan, kita tidak boleh beri persetujuan menyeluruh kepada setiap hiburan.

“Pihak kementerian tidak berkompromi terhadap penyalahgunaan lesen. Premis ini tidak mempunyai lesen hiburan, maka DBKL mengambil tindakan menggantung sementara operasi premis dan restoran ini kerana menyalahgunakan lesen diberikan,” katanya.

Beliau berkata kepada pemberita sempena program korban bersempena Aidiladha bersama rakyat Parlimen Jelebu dan agensi kerajaan di Simpang Pertang di sini, pada Rabu.

Jalaluddin berkata, pemilik premis diberi tempoh 14 hari untuk mengemukakan rayuan sebelum jawatankuasa pelesenan DBKL akan bersidang, meneliti serta menyiasat perkara itu dan penggantungan lesen itu boleh dilakukan hingga tempoh maksimum 30 hari sehingga keputusan dibuat.

Menurutnya DBKL tidak berkompromi dalam perkara melibatkan isu sensitif seperti agama, kaum dan bangsa di negara ini.

Sementara itu, Jalaluddin berkata, pihaknya turut menerima laporan berkaitan seorang individu yang didakwa sebagai pemilik premis itu yang mempermainkan serta memperlekehkan bangsa Melayu menerusi video tular persembahan di premis tersebut.

“Saya sudah meminta pihak penguat kuasa supaya melakukan siasatan terperinci mengenai perkara ini, sekiranya benar, ia menyalahi syarat lesen yang dikeluarkan, tidak mustahil pihak penguat kuasa pelesenan DBKL mengambil tindakan lebih tegas yang boleh membawa kepada penutupan kelab,” katanya.

Beliau meminta masyarakat supaya bertenang dan tidak mengambil sebarang tindakan yang boleh mengeruhkan lagi keadaan.

Jalaluddin berkata mengikut rekod, premis tersebut telah beroperasi tanpa lesen sejak 2014 hingga 2017 bagaimanapun lesen diluluskan pada 2018 dan masih sah sehingga kini iaitu untuk operasi restoran dan minuman keras. – Bernama


5 ADUN angkat sumpah hari ini, senarai Exco Perak kini lengkap

IPOH, 29 Rabiulakhir 1442H, Selasa – Teka teki mengenai komposisi Ahli Majlis Mesyuarat Kerajaan negeri (Exco) Perak terjawab hari ini selepas lima Ahli Dewan Undangan Negeri (ADUN) mengangkat sumpah jawatan, melengkapkan senarai 10 Exco.

Lima ADUN berkenaan juga merupakan Exco di bawah pentadbiran sebelum ini iaitu Datuk Abdul Yunus Jamahri (Bersatu-Kuala Kurau), Datuk Nolee Ashilin Mohammed Radzi (Bersatu-Tualang Sekah), Razman Zakaria (PAS-Gunung Semanggol), Mohd Akmal Kamaruddin (PAS-Selama) dan Ahmad Saidi Mohamad Daud (BN-Changkat Jering).

Kesemua ADUN itu mengangkat sumpah jawatan di hadapan Sultan Perak Sultan Nazrin Shah dalam satu istiadat ringkas yang diadakan di Istana Kinta di sini, pada 5 petang ini.

Selain Menteri Besar Datuk Saarani Mohamad, turut hadir adalah Setiausaha Kerajaan negeri Datuk Ahmad Suadi Abdul Rahim dan Hakim Utama Mahkamah Tinggi Ipoh Datuk Hisham Hashim.

Pada 10 Dise,ber lalu, lima ADUN mengangkat sumpah jawatan sebagai Exco di Istana Iskandariah, Kuala Kangsar dengan empat daripadanya adalah Exco sebelum ini iaitu Datuk Zolkafly Harun (BN-Lintang); Datuk Shahrul Zaman Yahya (BN-Rungkup); Datuk Dr Wan Norashikin Wan Noordin (BN-Kampung Gajah) dan Khairul Shahril Mohamed (BN-Bota). Seorang lagi, Datuk Zainol Fadzi Paharudin (Bersatu-Sungai Manik) yang turut dilantik merupakan muka baharu.

Saarani turut mengangkat sumpah jawatan sebagai Menteri Besar Perak di hadapan Sultan Nazrin pada hari sama.

Barisan Exco Perak terbubar selepas Datuk Seri Ahmad Faizal Azumu meletak jawatan sebagai Menteri Besar pada 5 Dis lalu setelah beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.

Menerusi usul itu yang dibawa oleh Datuk Abd Manap Hashim (BN-Pengkalan Baru) ketika persidangan Dewan Undangan Negeri (DUN) pada 4 Dis, Ahmad Faizal yang juga ADUN Chenderiang hanya mendapat 10 undi sokongan berbanding 48 menentang manakala satu berkecuali.

DUN Perak yang mempunyai 59 kerusi terdiri daripada 25 wakil BN yang semuanya UMNO, DAP (16), Amanah (lima), Bersatu (lima), PKR (tiga), PAS (tiga), manakala Gerakan dan Bebas masing-masing satu kerusi.

Terdahulu, Ahli Dewan Negara negeri Perak Datuk Seri Mohd Annuar Zaini ketika ditemui pemberita di luar Istana Kinta memberitahu pemberita Sultan Nazrin berkenaan agar istiadat angkat sumpah baki lima Exco diadakan hari ini memandangkan persidangan DUN akan berlangsung esok dengan pembentangan Belanjawan 2021 negeri Perak.

Tambahnya, istiadat dijalankan dalam keadaan yang ringkas kerana mengambil kira penularan wabak COVID-19 ketika ini. – Bernama


Kejam! Polis Zionis belasah jemaah Palestin solat di Baitulmaqdis

BAITULMAQDIS, 30 Syawal 1442H, Jumaat – Polis negara haram Israel bertindak kejam menyerang penduduk Palestin yang sedang bersolat di luar Gerbang Old City Damsyik di Baitulmaqdis Timur dengan cota pada lewat malam tadi.

Pasukan Bulan Sabit Merah Palestin memberitahu bahawa 10 orang cedera, di mana salah seorang terpaksa dikejarkan ke hospital sementara yang lain dirawat di tempat kejadian.

Terdahulu, Ahli Parlimen Israel, Itamar Ben-Gvir – yang terkenal sebagai sekutu rapat Perdana Menteri, Benjamin Netanyahu – ingin membuat kenyataan awam di depan Gerbang Damsyik yang meningkatkan ketegangan.

Penduduk Palestin yang melakukan tunjuk perasaan terhadap Ben-Gvir diserang oleh polis Israel dengan bom tangan.

Beberapa orang Palestin termasuk kanak-kanak juga ditangkap. – Agensi


China enggan benarkan duta Turkiye lawat Uyghur di Xinjiang

ANKARA, 9 Jamadilakhir 1444H, Isnin – Menteri Luar Turkiye mendedahkan bahawa China tidak membenarkan duta Turkiye melawat etnik Uyghur di Xinjiang – dan  mengakui perkara itu telah merenggangkan hubungan kedua-dua negara.

Pada taklimat akhbar akhir tahun di ibu negara Ankara, Menteri Luar Negeri, Mevlut Cavusoglu berkata, kerajaan China menyatakan bahawa delegasi kemanusiaan dari Turkiye boleh datang dan memeriksa Xinjiang.

“Sudah lima tahun sejak Presiden China, Xi Jinping mencadangkan hal ini. Mengapa sekarang mereka menghalang delegasi ini daripada melawat, kenapa tidak memberi kerjasama?

“Akibatnya, hubungan Turkiye-China terjejas kerana Beijing terganggu oleh sikap kami dalam isu Turkiye-Uyghur.

“Mereka mempunyai permintaan ekstradisi untuk individu yang warganegara Türkiye, tetapi kami tidak menunaikan permintaan itu,” katanya.

Menepis dakwaan dan laporan selama bertahun-tahun bahawa Ankara telah mengekstradisi orang Uyghur dari negara itu kembali ke China, Cavusoglu menyifatkan dakwaan itu sebagai ‘pembohongan sepenuhnya’.

“Kami mempertahankan hak Uyghur Turkiye di arena antarabangsa dan keputusan ini mengganggu China. Tetapi ini adalah isu kemanusiaan,” katanya.

Beliau memetik laporan setebal 48 muka surat yang diterbitkan Majlis Hak Asasi Manusia PB  mengenai Uyghur pada September, yang mendapati bahawa penahanan besar-besaran di wilayah Xinjiang selama ini ditandai dengan dokumentasi yang jelas.

Ini termasuk penyeksaan, keganasan seksual, buruh paksa, dan pengguguran paksa termasuk pemandulan.

“Laporan itu mendedahkan semua pelanggaran (hak asasi manusia). Kami perlu bertindak balas terhadapnya,” katanya.

Daripada membenarkan duta Turki di China untuk bebas melawat wilayah di tempat Turki Uyghur tinggal, Cavusoglu menyatakan, Beijing sebaliknya mahu beliau mengikuti ‘program yang mereka sediakan.’

“Apa yang Turkiye mahukan ialah kerjasama dengan China secara telus.

“Mengapa kita perlu menjadi alat untuk propaganda China? Kita mahu bekerjasama, kita tidak melihat ini sebagai isu politik.

“Kita bukan anti-China. Kami sentiasa mengatakan bahawa kami menyokong dasar Satu-China,” katanya lagi. – Agensi


Roboh rumah Palestin: Belgium tuntut Israel ganti rugi

BRUSSELS, 23 Rabiulawal 1442H, Isnin – Belgium mengecam tindakan biadab rejim pengganas Israel kerana memusnahkan penempatan penduduk Palestin, yang dibiayai oleh negara itu di Tebing Barat yang diduduki.

Serentak itu, kerajaan Brussels memberi amaran kepada Tel Aviv untuk tidak memusnahkan sekolah-sekolah Palestin yang berisiko untuk dirobohkan, selain menuntut ganti rugi bagi rakyat Palestin yang terjejas akibat perobohan rumah mereka.

Kementerian Luar Negeri Belgium dalam satu kenyataan berkata, beberapa buah rumah di kampung Al-Rakeez, di Hebron yang telah dimusnahkan rejim Zionis jelas melanggar undang-undang kemanusiaan antarabangsa.

“Infrastruktur penting ini dibangun dengan dana Belgium, sebagai sebahagian dari bantuan kemanusiaan yang dilaksanakan oleh Konsortium Perlindungan Tebing Barat.

“Kita desak Israel memberi pampasan atau ganti rugi atas pemusnahan ini.

“Sebagai anggota Majlis Keselamatan Pertubuhan Bangsa-Bangsa Bersatu (PBB), Belgium telah beberapa kali menyatakan keprihatinan atas peningkatan jumlah serbuan dan penyitaan struktur dan projek kemanusiaan di Kawasan C di Tebing Barat,” katanya.

Minggu lalu, rejim Zionis memusnahkan hampir 80 kediaman orang Badwi Palestin dalam operasi yang jarang berlaku.

Mengakui terkejut dengan perkara itu, kerajaan Belgium berkata, pemusnahan penempatan itu akan memberi kesan besar kepada penduduk tempatan serta bantuan kemanusiaan.

“Belgium juga mengutuk tindakan rejim yang merobohkan sekolah. Kanak-kanak Palestin adalah sama seperti kanak-kanak lain di dunia yang mempunyai hak untuk mendapat pendidikan.

“Ianya adalah hak yang dijamin di bawah Deklarasi Universal Hak Asasi Manusia, Perjanjian Antarabangsa mengenai Hak Ekonomi, Sosial dan Budaya dan Konvensyen Hak Kanak-kanak,” katanya. – Agensi


Tiada langkah Tropicana, PN sedia jadi pembangkang sepenggal

BANGI, 23 Jamadilawal 1444H, Ahad – Perikatan Nasional (PN) menerima hakikat dan bersedia menjadi pembangkang untuk tempoh sepenggal di Dewan Rakyat.

Justeru, dakwaan kononnya wujud langkah Tropicana bagi menjatuhkan kerajaan campuran yang diketuai Perdana Menteri, Datuk Seri Anwar Ibrahim tidak akan berlaku.

Timbalan Pengerusi PN, Datuk Seri Ahmad Faizal Azumu berkata, parti itu akan terus menjadi semak dan imbang yang terbaik kepada kerajaan hari ini.

“Tak ada. (langkah Tropicana). Saya tak nak kata ia tak mungkin berlaku.

“Saya bukan manusia sempurna yang boleh melihat masa depan,” katanya seperti dipetik media tempatan, hari ini.

Sebelum ini, khabar angin mengenai Langkah Tropicana timbul kerana dikatakan ia cubaan untuk menukar keputusan sedia ada pada 19 Disember.

Ini kerana, sidang Dewan Rakyat esok akan membentangkan usul undi percaya terhadap Perdana Menteri bagi membuktikan keabsahan sokongan majoriti ahli Dewan Rakyat terhadap Anwar, sekali gus memperkukuh kestabilan Kerajaan Perpaduan Malaysia.

Agenda itu susulan daripada kenyataan Pengerusi PN, Tan Sri Muhyiddin Yassin yang sebelum ini meminta Anwar membuktikan sama ada beliau mempunyai sokongan majoriti.

Mengulas lanjut, Ahmad Faizal berkata, Anwar dan barisan Kabinet sudah mengangkat sumpah serta harus menjalankan kerja demi kepentingan rakyat.

“Sekiranya semua berjalan dengan baik rakyat boleh memberi sokongan dan hidup dengan senang, tiada masalah, kerajaan patut diberikan peluang,” katanya.

Beliau menegaskan PN akan terus memantau setiap perjalanan yang dibuat kerajaan.

“Kita nampak sekarang ini terlalu banyak sangat nak usik penjawat-penjawat awam, tapi kalau lebih kepada temolok mereka, kita akan persoalkan.

“Rakyat hari ini bukan calang-calang dan kita akan terus bersuara jika ada yang tidak kena,” katanya.


6 kenderaan cuba rentas negeri diarah berpatah balik di Perak

IPOH, 10 Rabiulawal 1443H, Ahad – Urusan perniagaan, menghantar barang dan melawat ahli keluarga sakit, antara alasan diberikan oleh pemandu dan penumpang kenderaan yang tidak lengkap dua dos vaksin COVID-19 untuk merentas negeri menggunakan laluan Gerik-Jeli pada Jumaat lepas.

Ketua Polis Perak, Datuk Mior Faridalathrash Wahid berkata, sebanyak enam kenderaan yang cuba merentas negeri melalui sekatan jalan raya di Kilometer 9 Lebuhraya Timur Barat (LRTB) di Sungai Lebey, Gerik ke arah Kelantan dan Kedah diarah berpatah balik dan tidak dibenarkan merentas negeri.

“Kenderaan yang diarah berpatah balik termasuklah sebuah lori yang (pemandunya) memberikan alasan untuk menghantar barang namun pemeriksaan dilakukan anggota mendapati penumpang atau kelindan tidak lengkap dua dos vaksin,” katanya ketika dihubungi Bernama di sini hari ini.

Dalam pada itu, beliau berkata, hasil pemantauan pihak polis mendapati keadaan lalu lintas sepanjang jalan berkenaan berjalan dengan lancar dan terkawal serta tiada kemalangan jiwa dilaporkan berlaku sejak Jumaat lepas setakat ini.

“Gambar kesesakan yang ditularkan berlaku pada kira-kira jam 4 petang Jumaat lepas di laluan LRTB Gerik-Jeli menghala ke Kelantan dalam jarak 1.5 kilometer tidak berlaku terlalu lama.

“Kesesakan berlaku apabila orang ramai mengambil peluang bercuti panjang dan cuti umum sempena sambutan Maulidur Rasul mulai Jumaat hingga Selasa ini untuk ke Kelantan,” katanya.

Katanya, petugas di sekatan jalan raya di laluan berkenaan turut melakukan pemeriksaan secara teliti kepada para pemandu dan penumpang kenderaan yang hendak merentas negeri. – Bernama


Dakwaan arak ‘hak’ diberi pada bukan Islam dangkal!

BANGI, 12 Rabiulakhir 1442H, Sabtu – Bukan sahaja pelik malah dangkal apabila ada ahli politik mengatakan bahawa minuman arak merupakan hak yang diberikan oleh Allah SWT kepada masyarakat bukan Islam.

Sebagai pemimpin Islam yang berada di kedudukan tertinggi dalam kerajaan, kenyataan itu amat mengecewakan kerana seakan-akan tidak ingin langsung memandang serius isu minuman keras ini.

Sedia maklum, sifat arak yang biasanya dikenali dengan kesan-kesan negatif bahkan pemanduan secara mabuk dan merogol adalah berpunca daripada minuman keras itu dan kesannya boleh membawa kepada membunuh.

Sehubungan itu ahli politik diingatkan untuk berhenti bersikap populis dengan menjanjikan keizinan untuk orang bukan Islam boleh meminum arak.

Naib Yang Dipertua Persatuan Belia Islam Nasional (PEMBINA) Universiti Kebangsaan Malaysia (UKM), Imran Hakimi menyifatkan tindakan itu semata-mata untuk mendapatkan undi sahaja.

“Anda juga patut hentikan idealisme anda yang rapuh dengan mengatakan penjualan arak tidak boleh dibuat di tempat umum dan terbuka.

“Jika tidak dijual secara terbuka pun, pemanduan secara mabuk tetap ada dan nyawa orang tidak bersalah juga hilang,” katanya dalam kenyataan, hari ini.

Menerusi kenyataan sama, Imran menegaskan pentingnya tugas umat Islam untuk menerangkan kepada bukan muslim yang tidak memahami keburukan minuman keras.

Katanya, apa yang perlu dilakukan adalah mengajar bukan Islam dengan hikmah berpandukan akal rasional bahawa arak itu memudaratkan.

“Al-Quran turun kepada umat manusia tanpa mengira agama untuk membimbing ke arah kebenaran maka kita sebagai umat Islam yang beramal dengan al-Quran juga boleh menyampaikan kebenaran kepada mereka.

“Mahukah kita berdosa kerana bersubahat dalam urusan penjualan arak? Sudah tentu Islam menegahnya walaupun kita tidak meminumnya,” katanya.

Sebelum ini, Menteri Perusahaan Perladangan dan Komoditi, Datuk Dr Khairuddin Aman Razali yang ditanya mengenai pengakhiran bagi industri arak berkata, sekiranya minuman keras memudaratkan, ia patut diharamkan untuk dijual secara umum.

Namun, minum arak adalah hak yang diberikan oleh agama masing-masing, dan ia menjadi hak kepada orang bukan Islam.

“Kerana itu hak yang diberikan oleh Allah SWT kepada agama lain dibenarkan. Tetapi, kalau judi, tiada agama yang membenarkan judi. Itu perlu bezakan antara judi dan arak. Arak sebahagian agama membenarkannya, kita akan beri hak kepada mereka,” katanya dalam temu bual eksklusif TV Pertiwi.

Ditanya, adakah PAS akan mendesak kepada pengharaman arak, menurut Dr Khairudin, hak itu masih diberikan kepada orang bukan Islam kerana ia dibenarkan syariat.

“Cuma, bagaimana penjualan itu mesti kita bincang. Kalau dia dijual secara berleluasa hingga menyebabkan memandu dalam keadaan mabuk, itu memudaratkan rakyat.

“Kita tengok bukan pada isu arak, tetapi isu memudaratkan itu menjadi pertimbangan kita. Maka, selagi ia tak mudaratkan orang bukan Islam, teruskan kerana agama mereka membenarkan,” kata Dr Khairuddin.


MYEG lancar ujian COVID-19 guna air liur mulai 1 Mac

KUALA LUMPUR, 13 Rejab 1442H, Khamis  – Penyedia perkhidmatan digital MY E.G. Services Bhd (MYEG) akan memperkenalkan ujian saringan COVID-19 menggunakan persampelan air liur di rumah bermula 1 Mac ini.

Dalam makluman kepada Bursa Malaysia hari ini, ia berkata, inisiatif itu yang dijalankan dengan kerjasama penyedia saringan kesihatan BP Healthcare adalah pantas, mampu milik dan selesa memandangkan pengambilan sampel boleh dilakukan mengikut keselesaan dan keselamatan seseorang sama ada di rumah atau tempat kerja.

“Sampel akan diproses di rangkaian makmal BP Healthcare, di mana keputusan ujian akan siap seawal hari bekerja yang berikutnya di aplikasi mudah alih MyQR oleh MYEG,” katanya.

MYEG berkata, pelancaran itu akan menjadikan Malaysia sebagai negara kedua yang memperkenalkan kit itu selain Thailand dengan mempercepatkan dan meningkatkan saringan COVID-19.

MYEG turut mewujudkan inisiatif lain bagi memerangi COVID-19 termasuk memperkenalkan SafeQ, portal hotel kuarantin bagi pesakit COVID-19 berisiko rendah dan MySafeTravel, sistem pas kesihatan digital untuk pelancong. -Bernama


Program Makanan Sedunia terpaksa ditangguh tak cukup dana

GAZA, 17 Syawal 1444H, Isnin – Bantuan Program Makanan Sedunia (WFP) yang memberi manfaat kepada kira-kira 200,000 penduduk Palestin akan ditangguhkan mulai bulan depan.

Pengarah WFP di Palestin, Samer Abdeljaber berkata, penangguhan bantuan berikutan kekurangan dana yang teruk dan dijangka menjejaskan 60 peratus daripada keseluruhan kes dari Jun.

“WFP memahami implikasi daripada keputusan, namun tidak dapat dielakkan meskipun ribuan penduduk bergantung kepada bantuan makanan untuk mendapat keperluan asas.

“Situasi berkenaan semestinya memberi kesan terutama di Gaza dan Tebing Barat, berikutan faktor ketiadaan makanan dan kemiskinan yang tinggi,” katanya.

Bagaimanapun Samer berkata, WFP akan terus mengagihkan bantuan kepada 140,000 penduduk Gaza dan Tebing Barat, bagi menyelamatkan golongan rentan yang tidak berkemampuan untuk mendapat akses makanan.

Sebelum ini, WFP yang merupakan program anjuran Bangsa-Bangsa Bersatu (PBB) menawarkan baucar bulanan bernilai $10.30 (RM45.70) dan bakul makanan kepada warga Palestin.

Gaza memiliki populasi seramai 2.3 juta orang dan 45 peratus daripadanya menganggur selain 80 peratus bergantung sepenuhnya kepada bantuan antarabangsa.

Sementara itu, ribuan penduduk Palestin mengadakan perhimpunan aman di luar pejabat WFP di Gaza kerana membantah keputusan berkenaan. – Agensi


204 kilang kitar semula sisa plastik haram ditahan operasi tahun 2020

KUALA LUMPUR, 6 Rejab 1442H, Khamis — Malaysia menghantar pulang 254 kontena sisa plastik dengan anggaran berat 5,512 tan metrik ke negara asal, tanpa melibatkan sebarang kos kepada kerajaan pada tahun lepas, kata Menteri Alam Sekitar dan Air, Datuk Tuan Ibrahim Tuan Man.

Selain berjaya menggantung pengimportan sisa plastik secara haram ke dalam negara, katanya, Jabatan Alam Sekitar (JAS) menahan operasi 204 kilang kitar semula sisa plastik haram sepanjang tempoh itu.

Aktiviti pembanterasan itu selaras dengan komitmen kementerian dalam Pelan Hala Tuju Malaysia ke arah Sifar Penggunaan Plastik Sekali Guna 2018-2030 dan Pelan Strategik Kelestarian Alam Sekitar Di Malaysia 2020-2030, katanya dalam kenyataan.

Dalam pada itu, Tuan Ibrahim menzahirkan ucapan tahniah kepada ketua Pengarah dan warga kerja JAS atas kejayaan merangkul Anugerah Penguatkuasaan Alam Sekitar Asia 2020.

Majilis penganugerahan daripada Program Alam Sekitar Pertubuhan Bangsa-Bangsa Bersatu (UNEP) itu diadakan secara maya. – Bernama


Lebih 900,000 populasi kanak-kanak di Malaysia terima vaksin COVID-19

KUALA LUMPUR, 28 Rejab 1443H, Rabu – Sebanyak 904,368 individu atau 25.5 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 14,736,569 individu atau 62.6 peratus populasi dewasa di negara pula telah menerima dos penggalak COVID-19 dan seramai 22,950,422 atau 97.5 peratus telah melengkapkan vaksinasi mereka manakala 23,230,349 atau 98.7 peratus telah menerima sekurang-kurangnya satu dos vaksin.

Bagi remaja berusia 12 hingga 17 tahun, sebanyak 2,801,714 individu atau 90 peratus daripada populasi itu telah melengkapkan vaksinasi mereka manakala 2,897,292 atau 93.1 peratus telah menerima sekurang-kurangnya satu dos vaksin.

Vaksinasi harian semalam menyaksikan 101,038 dos vaksin diberikan meliputi 26,476 dos pertama, 1,300 dos kedua dan 73,262 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,313,182.

Sementara itu, menurut portal GitHub Kementerian Kesihatan, 78 kes kematian akibat COVID-19 direkodkan semalam dengan 21 kes di Johor, diikuti Kedah (15), Selangor (13), Perak (sembilan), Sabah (enam), Pulau Pinang (lima), masing-masing dua kes di Kelantan, Melaka dan Terengganu, manakala Negeri Sembilan, Pahang dan Kuala Lumpur masing-masing merekodkan satu kes. – Bernama


Pandu uji kereta, Sanusi sedia hadapi apa saja kemungkinan

ALOR SETAR, 26 Syawal 1442H, Isnin – Menteri Besar Kedah Muhammad Sanusi Md Nor bersedia menghadapi tindakan undang-undang sekiranya didapati bersalah berhubung dakwaan memandu uji kereta di sebuah pusat jualan dan pameran kenderaan di Autocity Juru, Pulau Pinang pada Sabtu lalu.

Jelasnya dalam kejadian itu, beliau hanya menyapa jurujual di pusat pameran tersebut selepas berhenti membeli makanan di sebuah kedai serbaneka di situ ketika dalam perjalanan ke ibu negara.

“Selepas berhenti di kedai itu, saya meminta pemandu saya untuk membeli barang makanan seperti roti dan air mineral dan saya menyedari ada banyak kereta di situ, lalu saya turun untuk melihat dan menyapa seorang salesman yang berada di situ.

“Kedai kereta itu tutup tetapi salesman itu berada di situ untuk menyusun kenderaan dan saya bertanya kepada dia tentang kereta di situ dan saya tidak menyedari kejadian tersebut dirakam oleh seorang individu yang kemudian tular,” katanya pada sidang media selepas melawat Pusat Kuarantin dan Rawatan COVID-19 (PKRC) di Dewan Al Farabi, Kompleks Pendidikan di sini hari ini.

Muhammad Sanusi berkata beliau juga bersedia membantu membayar kompaun untuk pemandunya, pengiring rapat dan jurujual tersebut sekiranya mereka turut didapati bersalah dan dikenakan kompaun kerana merasakan kejadian itu berlaku disebabkan oleh dirinya yang menyapa jurujual tersebut.

Semalam, polis dilaporkan berkata akan menjalankan siasatan berhubung dakwaan Menteri Besar Kedah itu melakukan pandu uji kenderaan, iaitu antara aktiviti yang tidak dibenarkan ketika negara sedang menguatkuasakan Perintah Kawalan Pergerakan bagi mengekang penularan COVID-19.

Mengulas lanjut, Muhammad Sanusi berkata beliau dijadualkan memberi keterangan kepada polis hari ini.

“Saya serahkan sama ada saya salah atau tidak ini bukan kepada netizen, pembenci saya atau penyokong saya, yang menentukan saya salah atau tidak adalah satu sistem yang dikuatkuasakan oleh penguat kuasa undang-undang iaitu polis, pihak pendakwaan atau mahkamah.

“Saya tidak kata saya tidak salah, tapi kalau berlaku perlanggaran prosedur operasi standard (SOP) itu kes yang berat oleh orang ramai dan saya minta maaf kerana itu berlaku secara kebetulan,” katanya.

Mengulas mengenai kenderaan mewah Toyota Vellfire milik Syarikat Air Darul Aman (SADA) yang digunakannya untuk perjalanan ke Kuala Lumpur itu, Muhammad Sanusi menjelaskan beliau layak menggunakan kenderaan tersebut atas kapasitinya sebagai Pengerusi SADA. – Bernama


Resorts World Genting nasihat pengunjung guna Lebuhraya Karak melalui Genting Sempah

KUALA LUMPUR, 21 Jamadilawal 1444H, Jumaat – Resorts World Genting menasihatkan pengunjung yang pergi dan balik dari resort itu supaya menggunakan Lebuhraya Karak melalui laluan Genting Sempah susulan insiden tanah runtuh berhampiran tapak perkhemahan di Father’s Organic Farm, Gohtong Jaya, Batang Kali.

Dalam nasihat perjalanan yang dikeluarkan di laman webnya, pengendali resort itu berkata kedua-dua belah jalan masuk ke Resorts World Genting telah ditutup polis susulan kejadian berkenaan.

“Kami memohon maaf atas sebarang kesulitan yang timbul,” menurut laman web itu.

Ketika ini operasi mencari dan menyelamat sedang dijalankan oleh pihak berkuasa di tapak perkhemahan berhampiran jalan menghubungkan Batang Kali dengan Genting Highlands. – Bernama


Tahap pematuhan SOP Kelantan agak rendah

KOTA BHARU, 16 Jamadilawal 1442H, Khamis – Tahap pematuhan prosedur operasi standard (SOP) rakyat di Kelantan agak rendah, selain ramai yang mengambil mudah terhadap langkah pencegahan penularan wabak COVID-19.

Situasi itu semakin membimbangkan apabila bilangan perantau yang pulang ke negeri ini meningkat dan mencecah hampir sekali ganda selepas tamat Perintah Kawalan Pergerakan Bersyarat (PKPB).

Ketua Polis Kelantan, Datuk Shafien Mamat berkata, keadaan itu boleh dilihat dengan kesesakan jalan raya dan premis kedai makan yang padat.

Bagaimanapun, katanya masih ramai yang ambil mudah terhadap pematuhan SOP terutama ketika berada di tempat awam.

“Saya melihat rakyat ambil mudah termasuk pemakaian pelitup muka, memang ada yang menegur tapi ramai yang hanya melihat jika ada yang tidak mengenakannya.

“Saya sudah arahkan kepada anggota jika ada yang tidak patuh SOP di kawasan awam, tindakan tegas akan diambil tanpa kompromi,” katanya seperti dilapor Harian Metro.

Mengulas lanjut, Shafien berkata, langkah pencegahan sebenar adalah bergantung kepada kesedaran masing-masing.

Katanya, hal ini disebabkan pihak berkuasa hanya dapat membantu dengan mengambil tindakan sahaja.

“Yang penting adalah kesedaran kepada pematuhan SOP dan setakat ini sebarang vaksin belum diterima malah kaedah yang terbaik adalah jaga SOP,” katanya.

Pada masa sama, beliau turut mengingatkan kepada pihak yang ingin menganjurkan kenduri supaya tidak menyalah guna kelulusan yang diperoleh daripada pihak berkuasa.

Tegasnya, penganjur akan berdepan dengan tindakan sekiranya didapati tidak mematuhi SOP seperti tidak menyediakan buku pendaftaran tetamu, alat bacaan suhu serta cecair pembasmi kuman.

“Mesti ikut SOP dan dapatkan bantuan anggota Rela untuk kawal tetamu yang hanya dibenarkan seramai 50 orang untuk satu-satu masa..jika ingkar, penganjur dan tetamu akan diambil tindakan,” katanya.


Agong kurnia watikah pelantikan kepada 15 perwakilan Malaysia ke luar negara

KUALA LUMPUR, 18 Rabiulawal 1445H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan watikah pelantikan kepada 15 perwakilan Malaysia ke luar negara, di Istana Negara, hari ini.

Raja Permaisuri Agong Tunku Azizah Aminah Maimunah Iskandariah turut berangkat ke Istiadat Penyerahan Watikah Pelantikan itu.

Perwakilan yang baharu dilantik itu ialah Duta Besar Malaysia ke China Datuk Norman Muhamad, Duta Besar Malaysia ke Rusia Datuk Cheong Loon Lai, Pesuruhjaya Tinggi Malaysia ke Australia Sharrina Abdullah dan Pesuruhjaya Tinggi Malaysia ke India Muzafar Shah Mustafa.

Turut menerima watikah Duta Besar Malaysia ke Belgium Datuk Mohd Khalid Abbasi Ab Razak, Duta Besar Malaysia ke Belanda Roseli Abdul, Pesuruhjaya Tinggi Malaysia ke Afrika Selatan Rus Shazila Osman, Duta Besar Malaysia ke Ireland Wan Aznainizam Yusri Wan Abdul Rashid, Duta Besar Malaysia ke Turkmenistan Mohd Suhaimi Ahmad Tajuddin.

Selain itu, Duta Besar Malaysia ke Mexico Jamal Sharifuddin Johan, Duta Besar Malaysia ke Cuba Muhammad Radzi Jamaludin, Duta Besar Malaysia ke Azerbaijan Ahmad Kamrizamil Mohd Riza, Pesuruhjaya Tinggi Malaysia ke Papua New Guinea Hamizan Hashim, Pesuruhjaya Tinggi Malaysia ke Fiji Nor’ Azam Mohd Idrus dan Duta Besar Malaysia ke Itali Zahid Rastam.

Hadir sama Menteri Luar Negeri, Datuk Seri Dr Zambry Abd Kadir.

Sementara itu, Kementerian Luar dalam kenyataan turut mengumumkan pelantikan Datuk Nadzirah Osman sebagai Wakil Tetap Malaysia ke Pertubuhan Bangsa-bangsa Bersatu (PBB) di Geneva, Switzerland dan surat pelantikan telah diserahkan kepada beliau oleh Zambry semalam. – Bernama


India roboh kediaman pemimpin Islam yang bantah kes hina Nabi

NEW DELHI, 13 Zulkaedah 1443H, Isnin – Pasukan keselamatan India meroboh beberapa kediaman milik ulama Islam yang terlibat dalam himpunan bantahan susulan kenyataan biadab dua ahli politik negara itu mengenai Nabi Muhammad ﷺ.

Ketua Menteri Uttar Pradesh, Yogi Adiyanath mengarahkan kerja-kerja meroboh terhadap kediaman individu yang terlibat dalam himpunan minggu lalu.

Dalam kejadian tragis itu, pemilik telah diberitahu supaya mengosongkan kediaman mereka sebelum kerja-kerja meroboh dilakukan.

Salah satu daripada rumah yang dirobohkan adalah milik ahli politik, Javed Ahmed Khan dan anak perempuannya Afreen Fatima yang merupakan aktivis hak asasi manusia Islam.

Selain itu, dua lagi kediaman turut diroboh kerana didakwa terlibat dalam himpunan selain membaling batu ke arah pasukan keselamatan.

Sementara itu penasihat media kepada Ketua Menteri negeri, Mrityunjay Kumar berkongsi beberapa gambar menunjukkan sebuah jentolak sedang merobohkan bangunan kediaman berkenaan.

Tindakan itu mendapat kecaman teruk, ramai yang mengutuk tindakan ia sebagai tidak bertanggungjawab.

Dua ahli politik India, Nupur Sharma dan Naveen Jindal didakwa membuat kenyataan menghina Islam dan Rasulullah ﷺ dalam debat televisyen serta atas komen di media sosial.

Susulan itu, himpunan besar-besaran diadakan di beberapa bandar di India termasuk New Delhi ketika umat Islam berarak sambil membawa sepanduk dengan melaungkan slogan bantah kerajaan serta menggesa Sharma ditahan segera.

Polis menahan kira-kira 300 penduduk yang terlibat dalam himpunan apabila berkumpul di luar masjid Jama di ibu kota lama dan melaungkan slogan menentang kerajaan parti BJP. – Agensi


Turki berulang kali kecam kekejaman Israel ke atas Palestin

ANKARA, 11 Jamadilawal 1442H, Sabtu – Turki sekali lagi menegaskan tidak boleh menerima kekejaman negara haram Israel terhadap Palestin.

Ankara sebelum ini berulang kali mengecam penjajahan Israel di Tebing Barat serta perlakuan kejam ke atas rakyat Palestin.

Bercakap kepada pengamal media selepas solat Jumaat di Istanbul, Presiden Recep Tayyip Erdogan berkata bahawa Turki mempunyai masalah dengan pemimpin Israel.

Beliau berkata, hubungan dengan negara haram itu mungkin berbeza jika bukan kerana masalah berkenaan.

“Dasar Palestin adalah garis merah kami. Tidak mungkin kami menerima dasar Palestin yang digubal Israel.

“Perbuatan tanpa belas kasihan mereka (Israel) di sana (Palestin) tidak dapat diterima.

“Sekiranya tidak ada masalah itu, hubungan kami mungkin sangat berbeza dan kami ingin menjadikan hubungan kami ke tahap yang lebih baik,” jelasnya.

Turki dan Israel, pernah mengusir diplomat tertinggi satu sama lain pada 2018 disebabkan puluhan rakyat Palestin terbunuh ketika pertempuran dengan rejim Zionis di sempadan Gaza.

Bagaimanapun, Ankara dan Tel Aviv terus melakukan hubungan perniagaan antara satu sama lain.

Israel telah melakukan hubungan normalisasi dengan empat negara Islam tahun ini, manakala negara haram itu pada Rabu mengumumkan bahawa ia sedang berusaha melakukan perkara sama dengan negara Islam kelima yang berkemungkinan di Asia.

Sementara itu, Tunisia pada Selasa menegaskan bahawa ia tidak berniat untuk melakukan hubungan normalisasi dengan Israel.

Ankara telah membantah hubungan normalisasi Israel dengan Emiriah Arab Bersatu (UAE), Bahrain, Sudan dan Maghribi.

Pada masa sama, Erdogan juga mengancam untuk menghentikan hubungan diplomatik dengan UAE.

Tindakan pemimpin Turki itu bertujuan mempertahankan perjuangan Palestin. -Agensi


Petronas hanya benar individu divaksin masuk premis

KUALA LUMPUR, 16 Jamadilakhir 1443H, Rabu –  Hanya kakitangan, kontraktor dan pihak ketiga yang telah diberi vaksin COVID-19 lengkap dibenarkan masuk ke premisnya di Malaysia sejak 1 Oktober 2021, menurut Petronas.

Syarikat minyak nasional itu dalam satu kenyataan yang tersiar di laman sesawangnya berkata, langkah tersebut diambil bagi membendung, mengurang dan menghapuskan penularan jangkitan COVID-19 di dalam premis serta di kalangan pekerjanya untuk kelangsungan operasi dan perniagaan Petronas.

“Petronas mempunyai kewajipan seperti yang termaktub dalam Akta Keselamatan dan Kesihatan Pekerjaan 1994 (OSHA 1994) untuk memastikan keselamatan, kesihatan serta kebajikan semua kakitangannya termasuk penyediaan persekitaran kerja yang selamat dan tanpa risiko kepada kesihatan,” katanya.

Petronas terus mengekalkan komitmen ini dan mengharapkan semua pekerja, kontraktor dan pihak ketiga memberi kerjasama sepenuhnya dan mematuhi syarat kemasukan yang dikenakan syarikat.

Naib Presiden Kanan Pengurusan Sumber Manusia Kumpulan Petronas, Farehana Hanapiah ketika diminta mengulas kenyataan itu berkata : “Ia cukup jelas. Ia menggariskan komitmen kami ke arah memastikan kakitangan kami selamat, ke arah menyediakan persekitaran kerja dengan pengurangan risiko kepada kesihatan terutamanya dengan situasi COVID-19 semasa.”

Beliau juga mengesahkan bahawa syarat kemasukan berkaitan telah dikenakan sejak Oktober dan berkata, ia adalah salah satu daripada banyak langkah tegas yang telah dilaksanakan oleh Petronas untuk mengurus serta mengurangkan pendedahan COVID-19.

“Langkah kami, ditambah dengan pensyaratan serta prosedur operasi standard (SOP) yang jelas, telah membolehkan kakitangan kami secara beransur-ansur dan selamat kembali ke tempat kerja masing-masing, meningkatkan semangat serta kerja berpasukan dan kemesraan selepas berbulan-bulan bekerja dari rumah, selain berjauhan antara satu sama lain.

“Kadar vaksinasi yang tinggi di kalangan pekerja kami juga memberikan tahap keyakinan tambahan kepada mereka untuk melaksanakan kerja masing-masing secara fizikal dan membantu dalam pelaksanaan inisiatif-inisiatif Petronas,” kata Farehana.

Satu contoh ialah usaha semasa Petronas untuk memberikan bantuan kepada beribu-ribu rakyat Malaysia yang terjejas akibat banjir baru-baru ini yang mana kumpulan itu telah menjanjikan bantuan RM25 juta.

“Kami telah menerima sokongan yang luar biasa daripada ribuan pekerja kami yang telah menjadi sukarelawan dalam pelbagai usaha bantuan, sama ada yang diterajui secara langsung oleh syarikat atau unit dalam kumpulan atau yang dilaksanakan oleh pihak ketiga.

“Kami sememangnya amat berbangga kerana mereka telah dapat menjadi sukarelawan dengan berkesan dan mengambil bahagian dengan selamat,” tambahnya. – Bernama


PKP: Rakyat Malaysia terkandas di Thailand berdepan denda, senarai hitam

PASIR MAS, 1 Zulkaedah 1443H, Rabu – Rakyat Malaysia yang terkandas di Thailand berikutan Perintah Kawalan Pergerakan (PKP) akibat COVID-19 sebelum ini, berdepan denda dan berisiko disenarai hitam akibat daripada dokumen perjalanan yang tamat tempoh.

Ahli Parlimen Rantau Panjang Datuk Siti Zailand Mohd Yusoff berkata mengikut maklumat diperoleh, pemilik dokumen perjalanan dikenakan denda sehingga mencecah RM2,500 dan berdepan tindakan disenarai hitam selama tiga tahun oleh undang-undang Thailand.

Beliau berkata masalah dihadapi itu telah dikemukakan kepada Kementerian Dalam Negeri (KDN) dan mereka dalam proses rundingan dengan kerajaan Thailand bagi memudahkan urusan rakyat Malaysia yang terkandas di negara itu.

“Saya menerima banyak aduan masalah rakyat kita berkaitan dokumen perjalanan yang tamat tempoh sepanjang PKP sebelum ini yang tidak dapat cop dan sebagainya.

“Perkara ini (denda dan senarai hitam) kita tidak boleh ubah melainkan ia mendapat persetujuan daripada kerajaan Thailand. Kita cuba berunding dengan KDN untuk mempermudahkan perkara ini sekali gus dapat meringankan mereka kerana ada yang hanya bekerja buruh dan sebagainya,” katanya.

Beliau berkata demikian kepada pemberita selepas meninjau hari pertama kebenaran kenderaan persendirian merentas Malaysia-Thailand di Kompleks Imigresen, Kastam, Kuarantin dan Keselamatan (ICQS) Rantau Panjang di sini hari ini.

Mengenai pembukaan sempadan hari ini, Siti Zailah yang juga Timbalan Menteri Pembangunan Wanita, Keluarga dan Masyarakat berkata ia dapat membantu merancakkan semula ekonomi kedua-dua negara serta mengembalikan hubungan kekeluargaan antara rakyat Malaysia-Thailand.

“Hasil tinjauan saya hari ini mendapati masyarakat mula mengambil peluang sempena pembukaan ini untuk ke Thailand dan juga sebaliknya. Saya juga ingin berterima kasih kepada kerajaan Thailand kerana memberi kelonggaran kepada kenderaan rakyat kita yang terperangkap dan tersadai di sana tanpa sebarang bayaran.

“Saya dimaklumkan sepatutnya pada hari biasa kenderaan yang berada di sana dikenakan kadar bayaran sebanyak RM140 sehari bagi setiap kenderaan dan maksimum bayaran dikenakan boleh mencecah sehingga RM1,400 sehari,” katanya.

Beliau turut berharap rakyat di negara ini dapat merebut peluang diberikan oleh kerajaan Thailand untuk membawa pulang kenderaan yang tersadai di sana tanpa sebarang bayaran dikenakan bermula hari ini hingga 30 Jun. – Bernama


Sampai bila nak selindung nama syarikat ‘perjudi’ produk halal

MASALAH penyalahgunaan logo halal bukan isu baharu di negara ini, malah sudah berlanjutan terlalu lama, mungkin mencecah puluhan tahun.

Sebagai sebuah negara yang majoriti penduduknya beragama Islam, perihal halal dan haram bukan perkara remeh.

Tindakan setegas-tegasnya wajar diambil dalam memastikan isu sensitif ini tidak lagi berulang, malah jika boleh terus berkubur untuk selama-lamanya.

Bukan mahu menidakkan keseriusan atau tindakan yang sudah diambil oleh pihak berkuasa sebelum ini, boleh dikatakan hampir saban minggu ada sahaja serbuan dilakukan.

Bagaimanapun, Pedang melihat usaha dijalankan masih belum ampuh dan mampu menakutkan pesalah sekali gus menyelesaikan masalah yang cukup menaikkan kemarahan ini.

Pedang amat tertarik dengan cadangan Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari yang menggesa kerajaan mendedahkan nama syarikat dan produk terlibat dalam isu ini.

Ia bukanlah kali pertama dicadangkan kerana jika dilihat di ruangan komen rata-rata warga maya pernah menyatakan perkara sama.

Cadangan ini wajar dipertimbangkan sekiranya kerajaan benar-benar serius mahu menyelesaikan isu penyalahgunaan logo halal ini di peringkat akar umbi.

Apa yang mahu dilindungkan sangat dengan syarikat ini, kesalahan yang mereka lakukan terlalu besar bagi umat Islam, dedahkan sahaja demi menjadi pengajaran.

Justeru, Pedang sarankan bertegaslah wahai kerajaan Keluarga Malaysia, masih belum terlambat membawa isu ini ke Kabinet untuk dibincangkan demi kebaikan semua pihak.

Bila ada elemen berlembut dalam tindak-tanduk kerajaan maka syarikat tidak bertanggungjawab ini akan ‘naik lemak’ dan kembali mengulangi kesalahan sama tanpa rasa bersalah.

Akhirnya nanti pengguna juga yang terkena kesannya, lebih teruk lagi apabila produk diragui halal dan haram ini mungkin akan mempengaruhi kualiti pembangunan sahsiah generasi masa hadapan.

Perlu diingatkan bahawa tindakan mendedahkan nama syarikat dan produk bukan berniat untuk memalukan mana-mana pihak, tetapi lebih kepada usaha mengingatkan umat Islam.

Semua pihak faham bukan mudah untuk mendapatkan kelulusan logo halal berikutan banyak prosedur yang perlu diikuti, namun ia bukanlah alasan untuk menyalahgunakan logo ini sesuka hati.

Jika didedahkan, Pedang percaya syarikat terbabit pasti akan terkesan dengan kesalahan mereka dan mula mengambil tindakan pembetulan yang akhirnya mewujudkan situasi menang-menang.

Sekiranya syarikat terbabit masih berdegil dan mengulangi kesalahan sama, mungkin sudah tiba masa pengguna Islam ‘mengajar’ mereka dengan beralih arah ke produk muslim.

Sebagai pengguna kita diberikan banyak pilihan dalam membeli, produk Buy Muslim First (BMF) atau Utamakan Barangan Muslim tidak kurang hebatnya berbanding produk lain.

Apa yang pasti BMF adalah produk yang halal, bersih dan selamat untuk digunakan oleh umat Islam tanpa ada rasa was-was.


Tiada daging babi dalam mi kari restoran terkenal

BANGI, 8 Rabiulakhir 1442H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) mengesahkan sampel daging yang diambil dari restoran terkenal – yang  didakwa menjual mi kari mengandungi daging babi – sebenarnya hanya mengandungi unsur asid deoksiribonukleik (DNA) ayam.

Pengarah Bahagian Penguat Kuasa KPDNHEP, Datuk Iskandar Halim Sulaiman berkata, hasil analisis dan ujian makmal dijalankan Jabatan Kimia Malaysia terhadap sampel daging itu mendapati tiada unsur DNA babi.

Katanya, Ibu Pejabat KPDNHEP Putrajaya dan beberapa cawangan KPDNHEP Selangor telah menghantar beberapa sampel daging yang diambil dari restoran terbabit ke Jabatan Kimia Malaysia untuk dianalisis.

“Hasil daripada analisis dan ujian makmal Jabatan Kimia Malaysia yang dijalankan ke atas sampel daging diterima, mendapati hanya unsur DNA ayam dikesan dalam daging itu serta tiada unsur DNA babi,” katanya, dalam satu kenyataan, hari ini.

Justeru, beliau berkata, berdasarkan keputusan analisis terbabit, pihak restoran yang disiasat tidak melakukan kesalahan atau melanggar undang-undang bawah Perintah Perihal Dagangan (Takrif Halal) 2011 atau Perintah Perihal Dagangan (Perakuan Dan Penandaan Halal) 2011.

Dalam pada itu, beliau memaklumkan bahawa, KPDNHEP akan meneruskan pemantauan secara proaktif dan konsisten berhubung penguatkuasaan halal bagi memastikan pengusaha makanan dan minuman sentiasa mematuhi perundangan ditetapkan.

“Pada masa sama itu, mana-mana dinasihat tidak sewenang-wenang menyalahgunakan kelulusan diberikan dengan maksud berselindung dan mengaburi pengguna melalui kelulusan terbabit.

“KPDNHEP juga ingin meminta pengguna agar sentiasa bertanggungjawab dalam tindakan menyebarkan berita atau isu tidak sahih melalui laman media sosial yang boleh mendatangkan kesan negatif dan tidak adil kepada pihak yang berkenaan,” katanya.

Sebelum ini, KPDNHEP Selangor menyerbu beberapa cawangan restoran terkenal di Subang Jaya, Sepang, Kajang dan Gombak.

Tindakan itu susulan tular rakaman video di media sosial yang mendakwa restoran di cawangan Subang Jaya menyajikan mi kari disyaki mengandungi babi.


Perak benar solat sunat Aidilfitri di tempat terbuka kawasan perumahan

IPOH, 24 Ramadan 1443H, Selasa – Sultan Perak Sultan Nazrin Shah telah memberi perkenan untuk membenarkan solat sunat Aidilfitri diadakan di tempat terbuka dan kawasan lapang dalam kawasan perumahan di negeri itu tanpa penjarakan fizikal pada 1 Syawal.

Yang Dipertua Majlis Agama Islam dan Adat Melayu Perak (MAIPk), Datuk Seri Mohd Annuar Zaini berkata, baginda bertitah dengan syarat pihak penganjur memaklumkan sekurang-kurangnya tiga hari sebelum Aidilfitri kepada Pegawai Tadbir Agama Daerah dan Balai Polis atau Pondok Polis terdekat.

“Solat Sunat Aidilfitri boleh dilaksanakan tanpa jarak fizikal antara jemaah di masjid dan surau. Aktiviti takbir Aidilfitri juga boleh diadakan dari rumah ke rumah,” katanya dalam kenyataan di sini hari ini.

Beliau berkata hidangan jamuan Aidilfitri di masjid dan surau secara terbuka atau bufet serta aktiviti ziarah kubur juga dibenarkan.

Menurutnya, hidangan jamuan secara terbuka atau bufet turut boleh diadakan di masjid dan surau bermula Solat Maghrib, Khamis ini.

Katanya, Sultan Nazrin menzahirkan titah berkenaan berlandaskan sembah nasihat Majlis Keselamatan Negara (MKN), Jabatan Kesihatan Negeri (JKN) dan Jawatankuasa Fatwa Negeri Perak.

“Semua aktiviti Aidilfitri hendaklah mematuhi prosedur operasi standard (SOP) yang ditetapkan oleh MKN dan JKN seperti pemakaian pelitup muka dan mendaftar kehadiran di MySejahtera,” katanya.

Beliau berkata Sultan Nazrin dan Raja Permaisuri Perak Tuanku Zara Salim menzahirkan ucapan Selamat Hari Raya kepada seluruh rakyat baginda di samping mendoakan kesejahteraan mereka. – Bernama


Potong babi di tempat pemotong ayam, 6 laporan polis diterima

BANTING, 19 Rejab 1442H, Rabu – Enam laporan polis diterima susulan pekerja di sebuah pasar raya, di sini dipercayai memotong daging babi di tempat pemotong daging ayam hingga mencetuskan rasa kurang senang pengguna beragama Islam.

Ketua Polis Daerah Kuala Langat, Supritendan Azizan Tukiman berkata, pihaknya menerima laporan itu sejak Selasa lalu dan dibuat oleh beberapa individu serta pertubuhan bukan kerajaan (NGO).

“Semua laporan berkenaan itu sudah dirujuk kepada pihak Jabatan Agama Islam Selangor (JAIS) dan siasatan dijalankan oleh mereka.

“Pihak polis setakat ini hanya memantau di premis berkenaan dari sudut keselamatan, manakala Jabatan Kemajuan Islam Malaysia (Jakim) dan pejabat agama akan buat siasatan di premis,” katanya seperti dilapor Harian Metro, hari ini.

Baru-baru ini tular di media sosial dakwaan seorang pekerja di pasar raya berkenaan memotong daging babi di tempat memotong daging ayam di premis terbabit.

Isu berkenaan mendapat pelbagai reaksi daripada netizen sehingga pihak pengurusan pasar raya terbabit turut mengeluarkan kenyataan berhubung perkara itu.

Susulan daripada isu yang viral itu, pihak pengurusan pasar raya memohon maaf atas kesilapan dari pihak mereka.

Pihak pengurusan pasar raya terbabit memaklumkan segala peralatan digunakan sudah digantikan baharu, kawasan pemotongan juga disamak selain pekerja berkenaan sudah diberhentikan kerja serta-merta.